Kanak-kanak ditikam bapa stabil di ICU HKL
Oleh LUQMAN RIDHWAN MOHAMED NOR

13 Disember 2020, 6:23 pm
SUBANG JAYA – Kanak-kanak 18 bulan yang ditikam bapanya semalam kini dipantau oleh doktor pakar di wad Unit Rawatan Rapi Hospital Kuala Lumpur (HKL).
Ketua Polis Daerah Subang Jaya, Asisten Komisioner Abd. Khalid Othman berkata, keadaan kanak-kanak bagaimanapun dilaporkan stabil setelah menjalani pembedahan di HKL malam semalam.
“Pada mula dia dirawat di Hospital Serdang namun dipindahkan ke HKL kerana doktor pakar berada di sana,” katanya kepada pemberita di sini hari ini.
Kosmo! semalam melaporkan seorang lelaki berusia 27 tahun menikam anaknya setelah mengamuk secara tiba-tiba di rumahnya di Flat Puchong Permai di sini. – K! ONLINE


Bung Moktar nafi tandatangan SD sokong Anwar
Oleh IVAN AMIRUL

13 Disember 2020, 5:01 pm
KOTA KINABALU – Ahli Parlimen Kinabatangan, Datuk Seri Bung Moktar Radin menafikan dakwaan terbaharu mengatakan beliau antara 10 Ahli Parlimen UMNO mengemukakan akuan bersumpah (SD) menyokong Presiden PKR, Datuk Seri Anwar Ibrahim.
Pengerusi Barisan Nasional (BN) Sabah itu menegaskan bukan sesuatu yang mudah bagi seseorang pemimpin politik untuk mendapatkan sokongan dalam bentuk SD berhubung pembentukan kerajaan.
“Mengenai nama saya yang dikaitkan dalam perkara ini, saya tidak mengetahuinya tentangnya dan saya sudah buat kenyataan tidak pernah memberi sokongan kepada mana-mana pihak pada bulan lalu.
“Perkara paling penting kita secara individu tidak pernah menyokong mana-mana pihak termasuklah Anwar untuk jadi ketua kerajaan,” katanya dalam satu kenyataan hari ini.
Mengulas lanjut mengenai isu terbabit, Bung Moktar yang juga Timbalan Ketua Menteri Sabah menyatakan dakwaan yang mengaitkan namanya adalah spekulasi pihak tidak bertanggungjawab.
Menurut beliau, mungkin ada pihak tertentu sengaja mahu buat spekulasi.

“Rasanya banyak lagi kerja lain untuk saya buat terutama menumpukan kepada masalah rakyat dan saya berharap isu yang tidak membawa kebaikan seperti ini dihentikan segera kerana ia mengelirukan rakyat.
“Walaupun negara kita adalah negara demokrasi dan media sosial bebas untuk disalah guna, hentikan perkara tidak baik yang mengelirukan rakyat.
“Jika benar pihak yang mendakwa itu cukup majoriti, bawa SD itu dan persembahkan kepada Yang di-Pertuan Agong. Tidak perlu buat kenyataan,” katanya.
Terdahulu, Anwar semalam dikatakan sekali lagi cuba meyakinkan Yang di-Pertuan Agong bahawa beliau mempunyai bilangan sokongan yang mencukupi dalam kalangan Ahli Dewan Rakyat.-K!ONLINE


Pembantu kedai makan dijel 10 tahun, 10 sebatan
Oleh KHAIRUL MOHD. ALI

13 Disember 2020, 5:06 pm
JOHOR BAHRU – Seorang pembantu kedai makan dijatuhkan hukuman penjara 10 tahun beserta 10 sebatan oleh Mahkamah Tinggi di sini di sini atas pertuduhan memiliki dadah tiga tahun lalu.
Hakim Dr. Shahanaz Sulaiman menjatuhkan hukuman itu terhadap tertuduh, Muhammad Azmi Azua, 29, selepas pihak pendakwaan berjaya membuktikan kes prima facie diakhir pertuduhan pilihan.
Berdasarkan kertas pertuduhan, tertuduh didakwa memiliki 338 gram dadah berbahaya jenis kanabis dalam milikannya.
Dia didakwa melakukan kesalahan tersebut di sebuah stesen minyak di Jalan Tebrau-Kota Tinggi, Kampung Melayu Majidee di sini pada pukul 9.45 malam, 30 Disember 2017.
Terdahulu, tertuduh didakwa mengikut Seksyen 39B(2) Akta Dadah Berbahaya yang memperuntukkan hukuman mati mandatori jika sabit kesalahan.
Mahkamah bagaimanapun menukar pertuduhan mengikut Seksyen 39A(2) Akta Dadah Berbahaya yang memperuntukkan hukuman penjara minimum lima tahun dan tidak lebih 10 sebatan.

Dalam rayuannya, peguam tertuduh, F. Vijayaretnam memberitahu mahkamah bahawa kesalahan berkenaan merupakan kesalahan pertama tertuduh dan kanabis yang ditemui melibatkan jumlah yang kecil untuk kegunaan tertuduh dan rakannya yang lain.
“Tertuduh juga tidak memiliki sebarang dokumen pengenalan diri dan tidak pernah mendapat pendidikan persekolahan formal walaupun dilahirkan di negara ini.
“Sejak berusia 15 tahun, tertuduh telah bekerja sebagai pembantu kedai makan dengan upah harian antara RM35 hingga RM40 untuk membantu keluarganya,” katanya.
Kes berkenaan dikendalikan Timbalan Pendakwa Raya, Suriani Ujang.-K! ONLINE


Reman suspek kes aniaya budak perempuan dilanjut
Oleh NIK NUR IZZATUL HAZWANI NIK ADNAN

13 Disember 2020, 4:52 pm
KEMAMAN – Perintah reman 10 remaja lelaki yang disyaki memperkosa seorang budak perempuan berusia 12 tahun pada akhir minggu lalu telah dilanjutkan empat hari lagi sehingga Khamis ini.
Permohonan tambahan reman itu dibenarkan Pendaftar Mahkamah, Masni Hajar Ghazali di Mahkamah Sesyen di sini hari ini.
Kesemua suspek berusia 13 hingga 19 tahun ditahan reman bagi membantu siasatan mengikut Seksyen 376 Kanun Keseksaan.
Ketua Polis Daerah Kemaman, Superintendan Hanyan Ramlan berkata, siasatan setakat ini percaya jenayah rogol dilakukan terhadap mangsa yang merupakan murid tahun enam sebuah sekolah rendah di daerah tersebut melibatkan 10 suspek terbabit sahaja.
Kosmo! Online Khamis lalu melaporkan kesemua 10 suspek ditahan reman selama lima hari bermula 9 Disember lalu bagi membantu siasatan dakwaan memperkosa seorang budak perempuan.
Mangsa mendakwa diperkosa kesemua suspek termasuk salah seorang yang baru dua hari dikenalinya menerusi aplikasi WhatsApp.

Kejadian itu terbongkar selepas didesak ahli keluarganya menceritakan hal sebenar setelah dua hari tidak pulang ke rumah. – K! ONLINE


Sangka tidur rupanya mati
Oleh NOR AZIHAN MD. GHAZALI

13 Disember 2020, 4:28 pm
KUALA SELANGOR – Seorang lelaki warga Indonesia ditemui mati di dalam sebuah kereta yang berkunci di tempat meletak kenderaan di pasar raya Tesco di Taman Bendahara hari ini.
Dalam kejadian pukul 10.15 pagi, mangsa dikenali Syamsul Siniden,47, tidak sedarkan diri dalam kereta jenis Perodua Myvi.
Saksi kejadian, Zainal Abidin Musbah, 59, berkata, pada awalnya dia menyangkakan mangsa sedang tidur ketika meletakkan kenderaan berdekatan kereta lelaki itu.
Katanya, seorang wanita kemudiannya menghampirinya memaklumkan suaminya tidak sedarkan diri di dalam Myvi berkenaan.
“Saya kemudiannya cuba membuka pintu kereta namun gagal sebelum menghubungi pihak bomba,” katanya ketika dihubungi Kosmo! hari ini.
Sementara itu, Penolong Pengarah Bahagian Operasi Bomba Selangor,Hafisham Mohd. Noor berkata, seramai 11 anggota termasuk pegawai dari Balai Bomba dan Penyelamat Kuala Selangor telah dikejarkan ke lokasi kejadian sebaik menerima panggilan kecemasan pukul 10.39 pagi.

“Peralatan khas digunakan bagi membuka kereta tersebut sebelum mendapati mangsa tidak sedarkan diri dan disahkan meninggal dunia oleh pasukan perubatan.
“Mayat mangsa telah dihantar ke hospital untuk proses bedah siasat dan proses sanitiasi telah dijalankan di lokasi kejadian,” jelasnya. -K!ONLINE


Eizlan Yusof bakal dapat anak baharu
13 Disember 2020, 4:45 pm
PETALING JAYA – Pelakon Datuk Eizlan Yusof bakal bergelar bapa sekali lagi apabila memaklumkan isterinya, Natasha Rosa Boudville kini sedang berbadan dua.
Berita gembira berkenaan dikongsikan Eizlan, 49, menerusi sebuah gambar yang dikongsikan menerusi Instagramnya dua hari lalu.
Eizlan berkongsi sekeping gambarnya bersama Natasha, 30, sempena meraikan ulang tahun pertama perkahwinan mereka pada 12 Disember lalu.
“Selamat ulang tahun perkahwinan pertama kepada pasangan sehidup sematiku, @sashaboudville.
“Terima kasih atas cintamu, yayang mommy to be (yayang yang akan bergelar ibu). Terima kasih atas ucapan yang baik dan doa kalian semua,” tulisnya.
Bayi yang akan dilahirkan kelak merupakan cahaya mata pertama Eizlan hasil perkongsian hidupnya dengan Natasha yang merupakan wanita keturunan Serani.

Eizlan yang memiliki tiga cahaya mata hasil perkahwinan dengan bekas isterinya, Vie Shantie Khan menamatkan zaman duda bersama Natasha pada 12 Disember tahun lalu di Putrajaya.
Majlis pasangan itu yang diadakan selama empat hari berturut-turut menelan belanja sebanyak lebih RM1 juta. – K! ONLINE


Raja Ilya berang produknya dipalsukan
Oleh MOHD. HAIKAL ISA

13 Disember 2020, 4:56 pm
PETALING JAYA – Pelakon yang kini menetap di Australia, Raja Ilya berang apabila mengetahui ada pihak tidak bertanggungjawab yang memalsukan produk perlangsingan yang diusahakannya tanpa memikirkan kesan buruk terhadap kesihatan pengguna.
Raya Ilya atau nama sebenarnya, Raja Ramilah Begum Raja Mohammad, 35, melalui satu hantaran video di Instagram melahirkan rasa tidak puas hati dengan situasi itu yang bukan sahaja menghancurkan periuk nasi dirinya bahkan lebih buruk, memudaratkan kesihatan orang ramai.
“Saya sangat terkejut dapat tahu ada orang memalsukan produk saya dan jual harga murah-murah dan bila periksa bahan, gula melampau-lampau dan bila tuang dalam gelas tanpa air panas meletup-letup coklat itu.
“Saya tak tahu macam mana mereka boleh tidur malam dengan buat benda-benda yang tak patut atau benda-benda haram. Kalau orang tak dapat kesan apa benda semua dan dapat kencing manis, it’s going to go to me (saya akan dipersalahkan),” kata isteri kepada ahli perniagaan, Garrett Trent itu.
Berang apabila terdapat pihak tidak bertanggungjawab yang memalsukan produk keluarannya, Raja Ilya memaklumkan laporan telah dibuat kepada Kementerian Perdagangan Dalam Negeri, Koperasi dan Kepenggunaan (KPDNKK) namun masih tiada tindakan lanjut.
“Ada syarikat dan kilang di Kelantan. Saya tak faham kenapa kenapa buat macam ini? Bagaimana kalau orang yang guna produk ini silap hari bulan mereka ada sakit jantung ke apa.

“Dan punca penyakit mereka kalau mereka mati disebabkan produk palsu macam ini. Sebab produk tiada kelulusan, masukkan benda-benda tak sepatutnya. Palsukan semuanya! Kotak dan serbuk pun ditiru 100 peratus.
“Apa yang kau orang dapat? Otak dekat lutut ke dekat mana? Ini soal nyawa, kalau orang masuk hospital terutama sekarang dengan Covid-19 apa semua, doktor tak layan,” getusnya.
Justeru, aktres yang cukup dikenali menerusi watak Inspektor Shakila dalam siri drama kepolisan Gerak Khas itu menyarankan orang ramai berhati-hati dan mendapatkan produk yang asli.
Terdahulu, Raja Ilya mengusahakan produk perlangsingan seperti La Mocha dan Coco Hotz secara atas talian. – K! ONLINE


Kemarau ekstrem diramal landa Terengganu
Oleh MOHD AZLI ADLAN

13 Disember 2020, 4:05 pm
KUALA NERUS – Semenanjung Malaysia khususnya Terengganu diramal akan menghadapi kemarau panjang yang dikhuatiri boleh menjejaskan bekalan air bersih kepada jutaan pengguna dalam tempoh lima hingga 10 tahun lagi.
Ketua Pengarah Institut Penyelidikan Air Kebangsaan Malaysia (Nahrim), Datuk Dr. Nasir Mohd. Noh berkata, berdasarkan kajian agensinya bersama Unit Pemodenan Tadbiran Dan Perancangan Pengurusan Malaysia (Mampu) baru-baru ini, kemarau disebabkan fenomena El Nino berkenaan diunjur akan berlaku antara tahun 2025 dan 2030.
Beliau berkata, dapatan tersebut diperolehi mengikut data dibangunkan Nahrim dan Mampu bagi meramal suhu, hujan dan kepanasan seluruh negara sehingga tahun 2100.
“Fenomena El Nino dan perubahan meteorologi iklim pada masa itu akan menyebabkan kemarau berpanjangan di Semenanjung Malaysia antara tahun 2025 hingga 2030.
“Terengganu diunjur menerima kemarau lebih ekstrem berbanding tempat-tempat lain dengan dijangka berpanjangan sehingga enam bulan,” katanya pada sidang akhbar di sini hari ini.
Terdahulu beliau ditemui bertukar dokumen Memorandum Persefahaman antara Nahrim dan Universiti Sultan Zainal Abidin (UniSZA) berhubung projek penyelidikan berkaitan air dengan Naib Canselor UniSZA, Prof. Datuk Dr. Hassan Basri Awang Mat Dahan.

Mohd. Nasir berkata, berdasarkan kajian terbabit, Terengganu diramal paling terjejas berbanding tempat-tempat lain seperti selatan Johor kerana fenomena El Nino akan memanjangkan tempoh kemarau di negeri itu. – K! ONLINE


Langkah berani tarik kepercayaan pelabur.
Oleh NUR ALINA HASSAN

13 Disember 2020, 5:22 pm
MUAR – Malaysia perlu mengambil langkah berani dengan menawarkan insentif yang lebih tinggi sebagai usaha menarik semula kedatangan pelabur ke negara ini.
Perdana Menteri, Tan Sri Muhyiddin Yassin berkata, antara insentif yang ditawarkan adalah menambah baik pelaksanaan cukai bagi memastikan kestabilan ekonomi.
“Sekarang ini kalau kita tak usaha betul-betul, seluruh dunia mahukan pelaburan, jadi sekiranya Malaysia tidak ada satu langkah berani untuk menawarkan insentif yang lebih seperti cukai dan sebagainya, maka pelabur tidak akan datang ke negara kita.
“Dan apabila mereka tidak datang ke negara ini, pastinya sukar untuk kita menyediakan peluang-peluang pekerjaan kelak,” katanya ketika berucap pada Majlis Sambutan Deepavali di Sekolah Jenis Kebangsaan Tamil (SJKT), Ladang Temiang, Renchong di sini, sebentar tadi.
Menurut beliau, adalah suatu yang merugikan sekiranya peluang itu tidak dimanfaatkan berikutan Malaysia ketika ini masih lagi menjadi pilihan pelabur dari negara luar.
“Sekarang ini susah untuk cari pelabur datang ke negara kita. Walhal, Malaysia adalah antara negara yang mereka pilih kerana nampak ia lokasi tepat untuk melabur.

“Buktinya dahulu, dalam ekonomi yang baik kita mudah cari pekerjaan, sebelum ini ada pelabur-pelabur dari luar negara seperti Amerika, China, Jepun, Korea dan Singapura yang datang untuk membuka kilang. Mereka dirikan syarikat yang mengeluarkan produk-produk dikehendaki pengguna di seluruh dunia,” katanya.
Muhyiddin yang juga Ahli Parlimen Pagoh berkata, justeru kerajaan ketika ini komited dalam menyediakan 500,000 peluang pekerjaan sebagai persediaan untuk memenuhi keperluan tenaga kerja oleh para pelabur kelak.-K! ONLINE


Tahap kemiskinan rakyat terkesan Covid-19 dikaji
Oleh EDDY AQMAL MOHAMED HAMIDI

13 Disember 2020, 4:15 pm
MUAR – Kerajaan sedang menjalankan satu kajian mengenal pasti taraf kemiskinan baharu rakyat negara ini yang terkesan akibat penularan wabak Covid-19.
Perdana Menteri, Tan Sri Muhyiddin Yassin berkata, kajian itu perlu dilakukan berikutan status sosial rakyat semakin berubah khususnya membabitkan golongan isi rumah berpendapatan rendah (B40).
Katanya, Had Pendapatan Garis Kemiskinan (PGK) ketika ini RM2,208 mungkin berubah apabila kajian berkenaan disiapkan.
“Kerajaan jangkakan lebih ramai rakyat kita dalam B40 akan terjejas akibat Covid-19. Disebabkan itu, mungkin ada yang sudah masuk ke tahap B50 dan B60.
“Oleh itu, satu kajian menyeluruh sedang dibuat bagi mengenal pasti berapa ramai rakyat kita jatuh lebih bawah daripada paras miskin.
“Saya tidak mahu rakyat kita mati kebuluran tidak makan akibat wabak Covid-9 dan kemiskinan,” katanya.

Beliau berkata demikian dalam Majlis Sambutan Deepavali Dewan Undangan (DUN) Gambir di Dewan Muniandy, Sagil di sini hari ini.
Dalam pada itu, Muhyiddin berkata, beliau tidak akan berhenti berehat dan bekerja setiap hari selagi rakyat terkesan dengan Covid-19.
Katanya, tugas beliau bukan setakat mengawal Covid-19 tetapi membantu memulihkan ekonomi negara.
Beliau menambah sekatan perjalanan dilonggarkan bagi memastikan ekonomi domestik termasuk sektor pelancongan kembali pulih.
“Saya ajak rakyat bersama-sama kerajaan untuk membantu meningkatkan ekonomi negara ini,” katanya.-K! ONLINE


Dua cedera penghuni pusat jagaan warga emas mengamuk
Oleh ZULKIFLI MANZOR

13 Disember 2020, 5:16 pm
PETALING JAYA – Dua pekerja sebuah pusat jagaan warga emas di Kampung Datuk Keramat, Kuala Lumpur cedera akibat dilibas dengan sabit oleh salah seorang penghuni pusat berkenaan awal pagi ini.
Ketua Polis Daerah Wangsa Maju, Superintendan Rajab Ahad Ismail berkata, kedua-dua mereka dicederakan oleh penghuni lelaki berusia 67 tahun yang sedang mengamuk.
“Polis menerima panggilan kecemasan berhubung kejadian itu pada pukul 3.57 pagi. Berdasarkan maklumat awal penjaga pusat berkenaan terdengar bunyi bising serta suara jeritan.
“Penjaga itu kemudian naik ke tingkat atas dan melihat suspek berusia 67 tahun sedang mengamuk dengan memegang sabit,” katanya ketika dihubungi pemberita hari ini.
Rajab berkata, penjaga pusat warga emas itu turut melihat dua pekerja premis tersebut masing-masing berusia 23 dan 50 tahun sedang cuba menenangkan lelaki berkenaan.
Bagaimanapun, katanya, suspek melawan dan bertindak melibas sabit terhadap dua pekerja berkenaan sebelum melarikan diri ke dalam bilik dan duduk di atas katil.

Kata beliau, kejadian itu menyebabkan salah seorang pekerja terlibat iaitu lelaki warga India cedera pada bahagian belakang kepala, jari manis kanan dan pergelangan tangan kiri.
Tambah beliau, seorang lagi pekerja iaitu wanita warga Indonesia luka pada bahagian dahi serta jari manis kanan.
Jelas beliau, punca kejadian masih dalam siasatan memandangkan keterangan kedua-dua mangsa yang masih mendapatkan rawatan belum diambil.
“Mangsa yang cedera serta suspek dibawa ke Hospital Kuala Lumpur (HKL) untuk rawatan lanjut. Kes disiasat mengikut Seksyen 324 Kanun Keseksaan,” katanya. K! ONLINE


KKM hargai jasa My Jet Xpress
Oleh MOHD. HUSNI MOHD. NOOR

13 Disember 2020, 2:16 pm
PUTRAJAYA – Kementerian Kesihatan (KKM) merakamkan penghargaan terhadap syarikat penerbangan kargo tempatan, My Jet Xpress Airlines Sdn. Bhd. (MyJet) di atas sokongan bagi membendung penularan wabak Covid-19.
Timbalan Ketua Pengarah Kesihatan (Perubatan), Datuk Dr. Rohaizat Yon berkata, My Jet Xpress telah memainkan peranan dalam membendung wabak Covid-19 di negara ini melalui penghantaran barang keperluan aktiviti kawalan Covid-19 ke Sabah dan juga negeri-negeri lain.
Beliau berkata, sebagai tanda penghargaan ke atas usaha dan pengorbanan barisan hadapan negara, My Jet Xpress turut mengabadikan paparan imej karikatur barisan hadapan pada salah sebuah badan pesawat mereka.
“Paparan imej itu dipaparkan pada badan kapal terbang terbaharu My Jet Xpress yang dinamakan Al-Fateha,” katanya dalam kenyataan di laman Facebook semalam.
Katanya, hari ini beliau mewakili Ketua Pengarah Kesihatan, Tan Sri Dr. Noor Hisham Abdullah pada majlis penghargaan kepada barisan hadapan anjuran My Jet Xpress dan pelancaran pesawat kargo terbaharu syarikat itu.
Pada majlis sama, My Jet Xpress turut menyampaikan sumbangan dana sebanyak RM10,000 dan seribu set peralatan perlindungan diri (PPE) kepada KKM sebagai tanda penghargaan ke atas pengorbanan barisan hadapan.

Rohaizat berkata, beliau berharap usaha yang dilakukan My Jet Xpress akan menjadi penunjuk arah ke banyak lagi inisiatif sama melalui penggembelengan tenaga, sumber dan kepakaran dalam menamatkan wabak Covid-19 di negara ini. -K!ONLINE


Instagram padam akaun pelakon filem dewasa
Oleh KOSMO!

13 Disember 2020, 3:59 pm
SALEM, Amerika Syarikat –  Laman  perkongsian gambar popular,  Instagram menafikan sebarang skandal melibatkan Ketua Pegawai Eksekutifnya, Adam Mosseri dengan mana-mana bintang filem lucah.
Laman web itu dimiliki oleh Facebook. Menurut laporan Daily Beast kelmarin, seorang jurucakap  Facebook  memberitahu bahawa perbuatan pelakon filem lucah, Kendra Sunderland bergurau bahawa dia pernah ‘berintiman’ dengan  Mosseri adalah melampaui batas.
“Lebih dari satu bilion orang menggunakan Instagram dan ada masanya mereka melakukan kesilapan.
“Namun, akaun ini (Kendra) melanggar prinsip aplikasi kami dan sekarang kami telah memadamkannya. Individu ini tidak mempunyai sebarang kaitan dengan eksekutif di syarikat kami dan dakwaan bahawa dia mendapat layanan istimewa sama sekali tidak berasas,” kata jurucakap  itu.
MOSSERI ketika menghadiri sebuah persidangan di bandar raya San Francisco pada 2019. – AFP
Kendra hilang 2.2 juta pengikut di Instagram apabila akaunnya dipadamkan oleh syarikat aplikasi tersebut.
Ia berikutan dua gurauan berturut-turut oleh Kendra bahawa dia mempunyai hubungan sulit dengan Mosseri.

Gurauan pertama adalah sebuah gambar  bogel  yang dimuat naik Kendra di laman Instagram beberapa minggu lalu dengan kapsyen dia dibenarkan memuat naik apa-apa gambar kerana hubungannya dengan Mosseri.
Rabu lalu, Kendra membuat siaran langsung di Instagram dan mengulangi dakwaan hubungan sulitnya.
Kira-kira 12 jam kemudian, Instagram memadamkan akaun wanita berusia 25 tahun itu selepas dakwaan tersebut  tular di Twitter dan netizen mula mempersoalkan  Instagram kerana gagal bertindak.
Sementara itu, Sunderland dalam satu kenyataan mengakui dia sedang mabuk ketika bersiaran langsung dan tidak pernah mengenali atau berjumpa Mosseri. – Agensi


PM arah penghantaran vaksin dipercepat
Oleh MOHD SHARKAWI LONDING

13 Disember 2020, 2:05 pm
MUAR – Perdana Menteri mengarahkan Kementerian Kesihatan agar penghantaran vaksin yang sepatutnya tiba pada Mac ini dipercepatkan.
Tan Sri Muhyiddin Yassin berkata, beliau telah mengarahkan agar penghantaran dilakukan segera sama ada ia berkesan atau sebaliknya.
“Kalau hendak tunggu ujian macam biasa vaksin, mungkin dua tahun lagi tidak dapat bekalan. Saya sudah arahkan sama ada ia berkesan atau tidak berkesan dipercepatkan, jangan sampai rakyat marah Perdana Menteri.
“Jadi saya minta kepada Menteri Kesihatan, Datuk Seri Dr. Adham Baba untuk pesan kepada pembekal agar mempercepatkan penghantaran vaksin yang sepatutnya tiba Mac ini,” katanya.
Beliau berkata demikian dalam Majlis Sambutan Deepavali Dewan Undangan (DUN) Gambir di Dewan Muniandy, Sagil di sini hari ini.
Pada 27 November lalu, Perdana Menteri mengumumkan kerajaan telah menandatangani perjanjian pembelian awal vaksin dengan Pfizer bagi membolehkan negara mendapatkan 12.8 juta dos bekalan.

Dalam pada itu, Muhyiddin berkata, beliau juga telah mengarahkan Dr. Adham dan Menteri Sains, Teknologi dan Inovasi, Khairy Jamaluddin melakukan rundingan agar stok vaksin ditambah daripada 30 peratus kepada 60 hingga 70 peratus.
Katanya, perkara itu atas atas nasihat Kementerian Kesihatan dan sekiranya jumlah itu dapat dipertingkatkan, maka ia lebih terjamin agar rakyat dihadapi virus Covid-19.-K! ONLINE


Wujudkan pusat sehenti untuk pelancong di kebun sayur
Oleh NUR ALINA HASSAN

13 Disember 2020, 2:20 pm
TANGKAK- Perdana Menteri, Tan Sri Muhyiddin Yassin menyarankan pekebun sayur di Sengkang Batu 18, Bukit Gambir di sini, untuk memajukan kawasan itu kepada orang ramai bagi menarik tumpuan pengunjung.
Urusetia Peladangan Berkelompok di Sengkang Batu 18 dan 19, Tan Chee Kiong berkata, kewujudan kebun sayur berkeluasan lebih 400 ekar ini sememangnya sesuai dijadikan sebagai salah satu destinasi agro pelancongan berikutan lambakan pelbagai jenis tanaman yang mampu dibekalkan.
“PM menyarankan agar kami membina sebuah pusat sehenti bagi menjayakan agenda ini. Bermaksud pengunjung yang datang ke sini dapat melihat kaedah penanaman sayur itu secara dekat.
“Selain itu, kewujudan restoran di sini juga amat sesuai kerana jika ada sayur yang dipetik oleh pengunjung, ia boleh terus digoreng.
“Malah, beliau juga mencadangkan agar pusat sehenti ini menyediakan kedai cenderahati untuk pengunjung boleh membeli baju dan topi. Maknanya, jika mereka datang ke kebun sayur ini, pengunjung boleh merasai pengalaman sebagai seorang pekebun sekaligus meningkatkan agro pelancongan daerah,” katanya.
Beliau berkata demikian ketika ditemui media selepas lawatan Perdana Menteri, Tan Sri Muhyiddin Yassin yang juga Ahli Dewan Undangan Negeri (ADUN) Gambir di kebun sayur Jalan Sengkang Batu 18, Bukit Gambir, Tangkak, sebentar tadi.

Chee Kiong berkata, pihaknya percaya usaha itu dapat dijayakan memandangkan Bukit Gambir kini turut memiliki tarikan lain seperti Gunung Ledang serta sawah padi.
Jelasnya, ladang yang diusahakan itu mengandungi 16 jenis sayuran dihasilkan selain buah-buahan yang menjadikan ia lokasi unik bagi menarik pelancong yang ingin merasai pengalaman berbeza.-K! ONLINE


Covid-19: Puspakom Johor Bahru ditutup sementara
Oleh KHAIRUL MOHD. ALI

13 Disember 2020, 3:58 pm
JOHOR BAHRU – Pejabat Puspakom Johor Bahru di sini ditutup sementara bermula hari ini selepas seorang petugasnya disahkan positif Covid-19.
Puspakom dalam satu kenyataan memberitahu, petugas berkenaan sedang menjalani rawatan lanjut dan telah dikuarantin di sebuah hospital kerajaan.
“Proses mengesan kontak rapat pesakit juga telah dilakukan manakala semua petugas lain di cawangan berkenaan juga akan menjalani ujian saringan.
“Individu yang dikenalpasti mempunyai hubungan secara langsung dengan pesakit juga telah diarahkan menjalani kuarantin selama 14 hari,” jelas kenyataan itu.
Menurut kenyataan itu lagi, penutupan operasi cawangan itu turut melibatkan Perkhidmatan Van dan Trak Bergerak (MVS & MTS) bagi membolehkan proses sanitasi dan pembersihan dilaksanakan secara menyeluruh.
Susulan penutupan itu, pelanggan boleh mendapatkan perkhidmatan pemeriksaan kenderaan secara walk-in di cawangan Puspakom lain di negeri ini sebagai langkah alternatif.

“Pemeriksaan kenderaan persendirian boleh dilakukan di Puspakom Senai dan Taman Daya, manakala bagi kenderaan ringan boleh dibuat di Puspakom Senai dan Kluang.
“Sementara itu, bagi pemeriksaan kenderaan berat boleh dibuat di Puspakom Pasir Gudang dan Puspakom Kluang,”katanya.-K! ONLINE


Shahar nafi antara 10 penyokong Anwar Ibrahim
Oleh MOHD. HUSNI MOHD. NOOR

13 Disember 2020, 3:51 pm
PUTRAJAYA – Timbalan Menteri Kewangan II, Mohd. Shahar Abdullah akhirnya tampil menafikan desas-desus mengaitkan dirinya salah seorang daripada 10 Ahli Parlimen UMNO yang menyokong Datuk Seri Anwar Ibrahim sebagai Perdana Menteri.
Perkara itu dijelaskan Mohd. Shahar menerusi laman Facebook hari ini.
“Saya ingin tegaskan buat kesekian kalinya bahawa saya sentiasa berpegang kepada keputusan Parti UMNO iaitu ‘No Anwar No DAP’.
“Sebagai ahli parti UMNO dan ahli parlimen dari UMNO, apa jua keputusan parti UMNO saya akan terus pertahankan demi agama, bangsa dan negara,” katanya yang juga Ahli Parlimen Paya Besar.
Katanya, beliau akan terus menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam memastikan negara terus stabil dan kebajikan rakyat Malaysia terus terpelihara.
Media hari ini melaporkan Anwar dikatakan berjaya mendapatkan 10 akuan bersumpah (SD) daripada ahli Parlimen UMNO yang akan dipersembahkan kepada Al-Sultan Abdullah sekali gus membolehkan beliau diangkat sebagai Perdana Menteri.

Menurut sumber itu lagi, sembilan ahli Parlimen UMNO itu termasuk Ahli Parlimen Pekan, Datuk Seri Najib Razak, Ahli Parlimen Bagan Datoh, Datuk Seri Dr Ahmad Zahid Hamidi, Ahli Parlimen Pasir Salak, Datuk Seri Tajuddin Abdul Rahman, Ahli Parlimen Pontian, Datuk Seri Ahmad Maslan, Ahli Parlimen Padang Rengas, Datuk Seri Mohamed Nazri Abdul Aziz dan Ahli Parlimen Kinabatangan, Datuk Seri Bung Moktar Radin.
Selain itu, nama Ahli Parlimen Kimanis, Datuk Mohamad Alamin, Ahli Parlimen Machang, Datuk Ahmad Jazlan Yaakub dan Anggota Parlimen Parit, Mohd Nizar Zakaria turut tersenarai.-K!ONLINE


Insentif buat petani, penternak dan nelayan selepas musim tengkujuh
Oleh KHAIRUL MOHD. ALI

13 Disember 2020, 2:47 pm
JOHOR BAHRU – Kementerian Pertanian dan Industri Makanan akan mengenal pasti jumlah petani, penternak serta nelayan seluruh negara yang terjejas akibat banjir termasuk kerugian yang dialami mereka.
Timbalan Menteri Pertanian dan Industri Makanan, Datuk Seri Ahmad Hamzah berkata, insentif akan diberikan selepas siasatan dijalankan pihaknya sejurus tamat musim tengkujuh.
“Golongan petani, penternak dan nelayan digesa membuat laporan kepada pihak berwajib sekiranya terdapat kerosakan berlaku. Antara negeri terjejas ialah Johor, Melaka serta negeri pantai timur.
“Pegawai kita akan datang siasat serta membuat bancian setakat mana kerosakan manakala bantuan diberi bukan sahaja kewangan tetapi juga barangan mengikut nilai kerugian masing-masing.
“Ini kerana jumlah kerosakan tidak sama iaitu berdasarkan keluasan kawasan pertanian atau penternakan. Kita akan perincikan bantuan tersebut,” katanya dalam sidang akhbar selepas melawat Pasar Segar Terkawal (PST) Permas Jaya, di sini hari ini.
Turut hadir, Ahli Lembaga Pengarah Lembaga Pemasaran Pertanian Persekutuan (FAMA), Datuk Ghazale Muhamad dan Pengarah FAMA Johor, Shahrizan Sudiman.

Ahmad turut berkata, langkah pemberian insentif perlu memandangkan mereka merupakan penyumbang utama dalam rantaian bekalan makanan negara.
Sementara itu, beliau turut memberitahu, pihaknya menyasarkan agar seramai 8,000 usahawan di bawah bimbingan FAMA termasuk peniaga di kesemua 48 PST akan memasarkan produk mereka secara atas talian menerusi portal Agrobazaar Online.
“Sejak 2018 sehingga kini, lebih 4,000 usahawan sudah berdaftar dengan portal berkenaan dan trend terbaharu itu amat memberangsangkan,” tambahnya lagi.-K! ONLINE


[VIDEO] Warga emas tertekan pedal, rempuh pasar pagi
Oleh NOR AINNA HAMZAH

13 Disember 2020, 2:33 pm
BENTONG – Gara-gara tertekan pedal minyak seorang warga emas yang memandu kereta jenis Proton Saga merempuh enam buah gerai dan melanggar lima orang di Pasar Pagi Simpang Pelangai, dekat sini pagi tadi.
Saksi kejadian, Nobie Alfarina Abd Wahab, 41, berkata, kejadian berkenaan berlaku kira-kira pukul 9.15 pagi dan ketika kejadian dia baru sahaja sampai di pasar pagi berkenaan.
“Kebetulan balik ke kampung, kami sekeluarga pergi pasar cari sarapan. Masa tengah membeli tiba-tiba kereta tu terus meluru ke arah kami dan nasib baik kami sempat mengelak,” jelasnya.
Pagi tadi di media sosial tular video dan gambar mengenai kejadian ini apabila sebuah kereta merempuh beberapa gerai di pasar pagi Simpang Pelangai itu.
Warga emas yang tertekan pedal itu dipercayai berumur 70-an. – K! ONLINE


Beratus pokok bakau mati di Pantai Cermin
Oleh ZAKKINA WATI AHMAD TARMIZI

13 Disember 2020, 2:12 pm
PORT DICKSON – Beratus pokok dan anak pokok bakau mati dan rosak di Pantai Cermin dekat sini dipercayai akibat kejadian tumpahan minyak yang berlaku di pantai itu kira-kira dua bulan lalu.
Wakil Persatuan Pencinta Alam (Malaysia Nature Society) Negeri Sembilan dan Melaka, yang hanya mahu dikenali sebagai Haris berkata, tinjauannya sejak semalam ke pantai berkenan mendapati beratus pokok bakau rosak akibat minyak yang melekat pada pokok berkenaan.
“Saya datang ke sini sejak semalam selepas sekian lama saya dapat berita yang kebanyakan pokok sudah mati. Jadi saya datang tengok sendiri dan hendak pantau keadaan, memang jelas nampak banyak pokok sudah mati, asalnya nampak peluang untuk hidup tetapi mungkin selepas sekian lama kebanyakan pokok ni akhirnya mati.
“Ada juga pokok yang kelihatan tidak akan bertahan lama dan daun sudah mulai gugur. Jadi, kita nampak akibat tumpahan minyak ini bukan perkara jangka masa pendek, impaknya pada jangka masa panjang, ada kemungkinan semua pokok ini akan mati,” katanya ketika ditemui di Pantai Cermin, dekat sini hari ini.
Pada 12 Oktober lalu, Pantai Cermin di Batu 10 dekat sini ditutup selama dua minggu kepada orang awam bagi membolehkan kerja-kerja pembersihan dijalankan di sepanjang tiga kilometer pantai itu ekoran tumpahan minyak yang berlaku.
Sementara itu, menurut Haris, usia pokok bakau berkenaan yang rosak juga dianggarkan hampir 40 tahun dan jika pulih ia mengambil masa yang agak lama.

“Kalau nak pulih semula ia akan ambil masa yang lama, lebih-lebih lagi tanah ini sudah tercemar dengan minyak. Kami harapkan semua pihak dapat mewujudkan kesedaran kepada orang awam termasuk orang industri,” katanya.
Dalam pada itu katanya, pihaknya akan bekerjasama dengan Jabatan Perhutanan untuk penanaman semula dan membuat tapak semaian pokok bakau.
“Kami akan mengadakan kerjasama dengan Jabatan Perhutanan selain mengharapkan orang awam lebih prihatin terhadap alam sekitar. Jika dilihat sekarang, tiada lagi hidupan laut seperti ketam dan udang kerana kawasan ini telah dicemari,” katanya. – K!ONLINE


Kementerian pandang serius jenayah babitkan kanak-kanak
Oleh SUBKHI SUDARJI

13 Disember 2020, 3:02 pm
SEPANG – Kementerian Pembangunan Wanita, Keluarga dan Masyarakat memandang serius insiden jenayah membabitkan kanak-kanak yang berlaku sejak kebelakangan ini.
Menterinya, Datuk Seri Rina Mohd. Harun berkata,  pihaknya  perlu mencari faktor yang menyumbang kepada insiden itu agar ia tidak berulang lagi.
Katanya, faktor tekanan emosi, psikologi atau masalah lain akan dikenal pasti sehingga menyebabkan kanak-kanak menjadi mangsa.
“Kita tak nak perkara begini berulang lagi, apakah puncanya, isunya perlu diselesaikan, adakah mereka alami tekanan emosi dan akhirnya anak-anak menjadi mangsa,” katanya selepas menyampaikan sumbangan barangan keperluan asas kepada keluarga B40 Kampung Bukit Bangkong di Dewan Sekolah Kebangsaan Sungai Rawang, Sungai Pelek di sini hari ini.
Beliau berkata demikian bagi mengulas kes membabitkan kecederaan terhadap seorang bayi 20 bulan dilaporkan apabila bapanya mengamuk dan didakwa menikam perut anaknya itu di Perumahan Flat Puchong Permai, Subang Jaya.
Sementara itu, Rina berkata, kementerian  sedang menyusun balik struktur agensi seperti Jabatan Kebajikan Malaysia (JKM)  di mana kita akan menambah 8,000 kakitangan baharu pelbaga jawatan pada tahun depan dalam menangani pelbagai isu.

“Permohonan pertambahan ini telah dikemukakan kepada Jabatan Perkhidmatan Awam (JPA) dan dijangka diluluskan tahun depan.
“Pertambahan ini akan memberikan lebih peranan pegawai JKM itu terhadap tugas-tugas yang diberikan dan pada masa sama, kesedaran komuniti setempat juga diperlukan bagi menangani masalah ini daripada terus berlaku,” katanya.-K!ONLINE


MCMC gesa Seniman kemuka aduan
Oleh NUR SHARIEZA ISMAIL

13 Disember 2020, 11:01 am
CYBERJAYA – Suruhanjaya Komunikasi dan Multimedia Malaysia (SKMM) menggesa Persatuan Seniman Malaysia (Seniman) tampil mengemukakan aduan kepada pihak suruhanjaya susulan laporan polis yang dibuat terhadap siaran filem kontroversi arahan Wee Meng Chee atau Namewee berjudul ‘Babi’, kelmarin.
SKMM dalam satu kenyataan berkata, ini bagi membolehkan penilaian dibuat terhadap kandungan yang diadukan berdasarkan kepada peruntukan-peruntukan di bawah Akta Komunikasi dan Multimedia (AKM) 1998.
Katanya, selain AKM, penelitian lanjut juga boleh dibuat oleh agensi-agensi penguatkuasaan yang berkenaan mengikut peruntukan undang-undang lain yang terpakai berkaitan dengan kandungan atau penyiaran kandungan.
“Sekiranya hasil penelitian dan siasatan yang dijalankan mendapati terdapat unsur pelanggaran terhadap peruntukan undang-undang sedia ada, maka tindakan penguatkuasaan boleh diambil oleh agensi yang berkenaan selaras kesalahan yang dilakukan mengikut undang-undang, ” katanya di sini hari ini.
Mengulas lanjut, SKMM berkata, pihaknya telah berhubung dengan YouTube berkaitan dengan trailer filem ‘Babi’ yang dimuat naik dalam saluran YouTube milik Namewee, pada 19 November lalu.
” Bagaimanapun MCMC masih menunggu maklum balas daripada pihak mereka yang berpangkalan di luar negara,” katanya.-K!ONLINE


Sejarah Maritim Malaysia rampas RM105.9 juta dadah di laut
Oleh NOOR HASLIZA NUSI

13 Disember 2020, 12:37 pm
GEORGE TOWN – Maritim Malaysia negeri berjaya menumpaskan satu sindiket penyeludupan dadah terbesar dalam sejarah negara bernilai RM105.9 juta selepas menahan seorang keldai dadah di kedudukan 5.3 batu nautika selatan Pulau Kendi, Teluk Kumbar di sini Rabu lalu.
Suspek lelaki tempatan berusia 26 tahun tersebut diberkas selepas bot pemancing yang dikemudinya itu terserempak dengan anggota pasukan terbabit semasa membuat rondaan Ops Pertiwi kira-kira pukul 11.30 pagi.
Ketua Pengarah Maritim Malaysia, Laksamana Maritim Datuk Mohd. Zubil Mat Som berkata, pihaknya berjaya mengesan suspek sejurus mendapati bot terbabit berada dalam keadaan mencurigakan dari Sungai Juru, Seberang Perai Tengah.
Menurutnya, suspek enggan memberi kerjasama sebaik anggota mengarahnya supaya berhenti lalu dia bertindak nekad terjun ke laut.
“Sebelum itu, berlaku aksi mengejar bot suspek kurang setengah jam dan suspek membiarkan bot tersebut terus meluncur laju.
“Anggota berjaya menarik suspek naik ke atas sebelum memberhentikan bot berkenaan di lokasi berhampiran,” katanya pada sidang akhbar di Ibu Pejabat Maritim Malaysia di sini hari ini.

Beliau memberitahu, hasil pemeriksaan lanjut telah menemui 130 guni berwarna kuning yang diletakkan di segenap ruang bot dan sebaik dibuka terdapat 1998 bungkusan minuman teh cina berisi dadah jenis methamphetamine dengan keseluruhan berat 2,118 kilogram.
Tambahnya, suspek kini ditahan reman selama seminggu membantu siasatan mengikut Seksyen 39(b) Akta Dadah Berbahaya termasuk mengesan saki baki terutama ketua sindiket. – K! ONLINE


Foto tayang cincin hanya gimik – Harris Alif
Oleh SAIRUL ZAMRI MISRANI

13 Disember 2020, 11:50 am
PETALING JAYA – Pelakon dan penyanyi Harris Alif baru-baru ini hangat diperkatakan netizen apabila memuat naik sekeping foto memegang cincin seakan-akan sedang melamar kekasihnya, pelakon Intan Ladyana.
Bagaimanapun, Harris menjelaskan, foto tersebut sekadar gimik dan merupakan satu babak dalam video muzik single terbaharunya berjudul Anugerah yang diluncurkan pada 10 Disember lalu.
Harris atau nama sebenarnya Nor Harris Alif Nor Rashidi, 21, berkata, meskipun hanya gimik, namun lagu tersebut memang dicipta khas serta ditujukan buat kekasihnya.
“Biasalah kalau penyanyi nak berkongsi gambar babak-babak dalam video muzik lagu mereka.
“Bila kita nak keluarkan satu-satu lagu atau projek baharu, kita kena bagi sesuatu yang buat orang tertunggu-tunggu.
“Jadi boleh dikatakan ini sebagai gimik juga. Single ini saya tujukan buat Intan kerana ia merupakan lagu romantis yang boleh dikaitkan dengan kisah cinta sesiapa jua,” tulisnya.

Difahamkan, pasangan tersebut kini sedang sibuk membuat perancangan untuk ke fasa seterusnya dan akan melangsungkan pernikahan tanpa majlis pertunangan. -K!ONLINE


Pelajar rugi RM4,870 ditipu pembelian PS5
Oleh MOHD SYALMIZI HAMID

13 Disember 2020, 12:27 pm
SEBERANG PERAI – Seorang penuntut sebuah universiti swasta yang teruja untuk menjadi orang terawal memiliki alat permainan video, PlayStation 5 (PS5) terpaksa menggigit jari apabila bukan sahaja tidak memperoleh alat permainan itu, bahkan wang simpanan sebanyak RM4,870 lesap selepas dipercayai ditipu sindiket semalam.
Mangsa, lelaki berusia 18 tahun dari Butterworth di sini terjerat dalam penipuan itu selepas dia melihat iklan penjualan PS5 berkenaan menerusi aplikasi beli-belah online.
Difahamkan, alat permainan konsol popular itu mula dilancarkan bagi pasaran di negara ini bermula kelmarin.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa telah menghubungi peniaga alat permainan itu menerusi aplikasi WhatsApp kelmarin untuk bertanya lebih lanjut.
“Dia tertarik kerana suspek menawarkan harga lebih murah berbanding pasaran dan teruja selepas melihat gambar-gambar yang dikirimkan.
“Mangsa yang dijanjikan menerima PS5 itu dalam masa sehari tanpa berfikir panjang telah membuat pembayaran sebanyak RM3,351 ke dalam akaun diberikan suspek,” katanya kepada pemberita hari ini.

Noorzainy berkata, keesokan harinya mangsa menerima panggilan daripada individu mendakwa pihak perkhidmatan penghantar barang yang memaklumkan ada bungkusan untuknya dari luar negara, namun perlu membayar RM1,519 sebelum pelepasan dibuat.
“Dia telah membuat pembayaran itu, namun hanya menyedari ditipu selepas sindiket terbabit berterusan meminta bayaran sehingga dia kehabisan wang.
“Mangsa telah mengalami kerugian RM4,870 dan tidak memperoleh PS5 itu,” katanya lagi.
Beliau berkata, kes disiasat mengikut Seksyen 420 Kanun Keseksaan. – K! ONLINE


‘Angelina Jolie’ dijel 10 tahun
Oleh KOSMO!

13 Disember 2020, 11:01 am
TEHERAN – Selebriti Instagram Iran yang terkenal dengan jolokan ‘Zombie Angelina Jolie’ dihukum penjara 10 tahun disebabkan aktiviti di media sosial, kata peguamnya menerusi satu kenyataan.
Sahar Tabar, 19, atau nama sebenar, Fatemeh Khishvand dari Teheran menjadi terkenal selepas dia memuat naik gambar wajahnya yang menakutkan di media sosial.
Imejnya didakwa seperti aktres Hollywood, Angelina Jolie versi zombie dan diikuti 486,000 peminat di Instagram.
Pada 5 Oktober 2019, Sahar bersama tiga lagi wanita selebriti Instagram ditahan di Iran.
Wartawan Iran, Masih Alinejad memberitahu akhbar Daily Mail bahawa dia ada bercakap dengan peguam Sahar yang mengesahkan anak guamnya telah dihukum penjara 10 tahun beberapa hari lalu kerana ‘mempromosikan gangguan korup’.
Alinejad turut berkongsi berita itu di Twitter dan memohon pertolongan Angelina Jolie berhubung kes itu.

“Sahar Tabar cuma berusia 19 tahun. Gurauannya menyebabkan dia dihukum penjara.
“Ibunya menangis setiap hari bagi mencari jalan membebaskan anaknya yang tidak bersalah. Angelina Jolie yang dihormati! Kami memerlukan suara anda di sini. Tolong kami,” katanya.
Sahar berdepan beberapa tuduhan termasuk mencetuskan keganasan, memperoleh pendapatan dengan cara tidak sah dan menggalakkan belia kepada korup, lapor agensi berita Tasnim.
Dia ditahan atas perintah mahkamah Teheran yang mengendalikan ‘jenayah budaya, sosial dan moral’.
Saluran Penyiaran Republik Islam Iran 3 (IRIB TV3) melaporkan Sahar berdepan hukuman penjara antara tiga bulan hingga dua tahun.
Selebriti media sosial itu mula dikenali sejak 2017 setelah mendakwa sudah menjalani 50 pembedahan untuk kelihatan seperti Angelina Jolie.
Bagaimanapun, dia mengakui sebahagian besar penampilannya dibuat menggunakan solekan dan suntingan Photoshop semasa satu wawancara televisyen tempatan.
Pada Julai 2019, Sahar ada menyiarkan gambar asal beserta foto selepas dia dibedah.
Dia menjalani pembedahan plastik termasuk ubah suai hidung, bibir dan menyedut lemak. – Agensi


Bau busuk umpama bangkai susuli ketukan misteri
Oleh KOSMO!

13 Disember 2020, 12:45 pm
ABDUL RASHID ABDUL RAHMAN
JERANTUT – Bukan sahaja mendengar ketukan yang kuat tetapi juga bau yang amat busuk seperti bangkai.
Itulah yang dihadapi sebuah keluarga di Kampung Perias disini yang menyaksikan kejadian ketukan misteri mula memasuki negeri Pahang.
Habibah Sulong,57, berkata, kejadian ketukan selama lima minit kira-kira pukul 9.30 malam itu berlaku ketika dia dan suami serta tiga anaknya berada di dalam rumah.
“Selepas mendengar ketukan mula-mula suami saya ingat ada budak-budak kampung yang main ketuk-ketuk di rumah.
“Tetapi selepas mengintai dan tiada orang serta terbau sesuatu yang amat busuk seperti bangkai kami menjadi terkejut dan berasa takut,”katanya di sini hari ini.

Beliau memberitahu, selepas ketukan berakhir, suami dan anak-anaknya telah membuka pintu dan tidak melihat apa-apa kelibat dan kesan kehadiran orang.
Bagaimanapun katanya, bau yang amat busuk masih ada menyebabkan mereka berasa takut.
Dalam pada itu seorang lagi penduduk Siti Fatimah Ghazali,37, berkata, dia mengalami demam akibat kejadian ketukan misteri yang menakutkan itu.
Katanya, ketukan selama kira-kira tiga minit itu berlaku pada pukul 9 malam ketika dia sedang tidur di dalam bilik.
“Selama ini saya hanya mendengar mengenai kejadian melalui Facebook dan media dan tidak sangka saya sendiri akan mengalaminya.
“Semasa kejadian saya memang berasa amat takut dan hanya mampu terus berselimut,”katanya.
Ujarnya, kejadian itu menyebabkan dia berasa amat takut setiap kali malam apatah lagi dia tinggal seorang diri.-K!ONLINE


Maqis perlu lebih anggota
Oleh KHAIRUL MOHD. ALI

13 Disember 2020, 11:07 am
ISKANDAR PUTERI – Pembongkaran penyeludupan daging sejuk beku tanpa permit dan sijil halal ke negara ini menyaksikan terdapat keperluan mendesak bagi pertambahan perjawatan baharu agensi yang mengawal kemasukan barangan dagangan berkenaan.
Timbalan Pengarah Jabatan Perkhidmatan Kuarantin dan Pemeriksaan (Maqis), Dr. Azhari Sharidan Abu Bakar berkata, jabatan itu berdepan masalah kekurangan anggota untuk menjalankan penguatkuasaan.
Katanya, ketika ini pihaknya dianggotai seramai 467 pegawai yang bertanggungjawab menjaga 57 pintu masuk negara di semenanjung Malaysia.
Ketika ini, kita memang menghadapi masalah sebab pegawai kita tidak ramai untuk memeriksa kemasukan barangan di pintu masuk.
“Kita ada memohon pertambahan lebih 100 penjawatan baharu tahun lalu dimana baru-baru ini telah diluluskan sebanyak 82 penjawatan.
“Kami berterima kasih kepada kerajaan namun jumlah itu masih kurang daripada keperluan jabatan ketika ini,” katanya dalam sidang akhbar yang diadakan Kompleks Sultan Abu Bakar, Tanjung Kupang, di sini malam tadi.

Sidang akhbar berkenaan dibuat ekoran Program Lawatan Kerja oleh Timbalan Menteri Pertanian dan Industri Makanan, Datuk Seri Ahmad Hamzah.
Awal bulan lalu, Maqis mengetuai serbuan terhadap sebuah kilang yang menyeludup masuk daging sejuk beku dari luar negara untuk dibungkus semula yang diletakkan logo halal palsu untuk dipasarkan di negara ini.-K! ONLINE


Doktor rugi RM10,800 ditipu urusan beli beg berjenama
Oleh MOHD SYALMIZI HAMID

13 Disember 2020, 12:56 pm
SEBERANG PERAI – Seorang doktor wanita di Kepala Batas di sini yang berhasrat membeli tiga beg berjenama kerugian wang sebanyak RM10,800 apabila dia dipercayai menjadi mangsa penipuan penjualan online semalam.
Mangsa berusia 36 tahun itu tertarik dengan beg-beg tangan berjenama itu selepas dia melihat gambar di laman sosial Instagram seorang penjual baru-baru ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa telah berhubung dengan seorang wanita selepas berhasrat membeli tiga beg yang keseluruhannya berharga RM10,800.
“Dia terpengaruh apabila dimaklumkan bahawa harga yang ditawarkan itu adalah jauh lebih rendah berbanding di pasaran sebelum mangsa membuat dua transaksi pembayaran.
“Wanita itu bagaimanapun menyedari ditipu apabila barang yang dipesannya tidak sampai selepas dalam satu tempoh selain suspek memberi banyak alasan ketika dia meminta nombor penjejak bungkusan,” katanya.
Beliau berkata, mangsa tampil membuat laporan polis semalam.

Menurut Noorzainy, kes disiasat mengikut Seksyen 420 Kanun Keseksaan. – K! ONLINE


Campak wang rasuah dalam kereta peronda polis
Oleh ZULKIFLI MANZOR

13 Disember 2020, 1:59 pm
PETALING JAYA – Dua lelaki warga Indonesia diberkas sepasukan anggota polis pagi semalam kerana cuba merasuah mereka dengan mencampakkan wang sebanyak RM170 ke dalam kereta peronda polis di kilometer (KM) 15 arah Rawang pagi semalam.
Ketua Polis Daerah Gombak, Asisten Komisioner Arifai Tarawe berkata, kejadian itu berlaku kira-kira pukul 7.35 pagi semasa anggota polis dari Cawangan Kereta Peronda Polis (MPV) Ibu Pejabat Polis Daerah (IPD) Gombak sedang melakukan rondaan.
“Sepasukan polis dari Cawangan MPV IPD Gombak ternampak sebuah motosikal jenis Yamaha Lagenda dinaiki dua lelaki di KM 14 dari arah Kuala Lumpur menghala ke Rawang dalam keadaan mencurigakan dan menghampiri motosikal tersebut.
“Tiba-tiba motosikal itu memecut laju menuju ke arah Rawang, namun polis berjaya menghentikan motosikal tersebut di KM 15 arah Rawang.
“Semasa pemeriksaan dijalankan, secara tiba-tiba kedua-dua suspek mengeluarkan sejumlah wang dan cuba memberi rasuah kepada anggota polis bertugas,” katanya dalam satu kenyataan media hari ini.
Arifai berkata, anggota polis terlibat memberi amaran kepada warga asing terbabit supaya menyimpan wang berkenaan, tetapi mereka berdegil dan mencampakkan wang tersebut ke dalam kereta peronda polis.

Justeru, katanya, pihak polis bertindak menahan dua lelaki warga asing tersebut atas kesalahan cuba memberi rasuah dan tidak memiliki dokumen perjalanan diri yang sah.
Menurut beliau, kedua-dua warga Indonesia terbabit disiasat di bawah Seksyen 17(b) Akta Suruhanjaya Pencegahan Rasuah Malaysia (SPRM) 2009 dan Seksyen 6(1)(c) Akta Imigresen 1957/63.
“Kedua-dua suspek masing-masing berusia 39 dan 50 tahun ditahan reman selama 14 hari bermula semalam sehingga 25 Disember ini untuk siasatan lanjut,” katanya. – K! ONLINE


Lapan pegawai imigresen didakwa di enam negeri
Oleh NOR IDAYU BOSRO

13 Disember 2020, 1:01 pm
PUTRAJAYA – Lapan pegawai Jabatan Imigresen yang ditahan Suruhanjaya Pencegahan Rasuah Malaysia (SPRM) menerusi Ops Selat sebelum ini akan didakwa di enam negeri berasingan mulai esok dan Rabu ini.
Menurut sumber, dua pegawai Imigresen akan dituduh di Mahkamah Sesyen Kota Bharu, Kelantan dan di Mahkamah Sesyen Johor.
“Selain itu, masing-masing seorang di Mahkamah Sesyen Pulau Pinang, Mahkamah Sesyen Shah Alam, Selangor dan Mahkamah Sesyen Melaka.
“Seorang daripada mereka pula akan dituduh pada Rabu di Mahkamah Sesyen Kuala Terengganu, Terengganu,” katanya di sini hari ini.
Sumber berkata, mereka bakal dituduh atas kesalahan menerima wang sogokan setelah memperakukan cap keluar dan masuk pasport warga asing tanpa perlu keluar Malaysia.
Pada 16 November lalu, SPRM telah menjalankan satu operasi khas dengan kerjasama Jabatan Imigresen yang berjaya melumpuhkan aktiviti rasuah melibatkan sindiket yang menyalahgunakan pengesahan cap keluar dan masuk sempadan utama negara.-K!ONLINE


Netizen cemas sistem Google tergendala
Oleh NUR HUDA MUSA

14 Disember 2020, 9:32 pm
PETALING JAYA – Perkhidmatan Google didapati mengalami gangguan diseluruh dunia termasuk platform lain seperti YouTube, Gmail dan Google Drive.
Gangguan tersebut mencetuskan panik pengguna di media sosial yang rata-ratanya memaklumkan hanya menerima mesej ralat daripada sistem tersebut tanpa penjelasan lebih lanjut.
Tinjauan di laman Twitter mendapati Google menjadi trending dengan 1.23 juta ciapan dibuat berhubung gangguan perkhidmatan tersebut.
Rata-rata netizen turut memaklumkan kesemua perkhidmatan platform tersebut gagal diakses bermula pukul 8 malam tadi.
Bagaimanapun, enjin carian Google tetap berfungsi seperti biasa.
Sehingga kini, Google masih belum mengeluarkan sebarang kenyataan berhubung masalah berkenaan. – K! ONLINE


360 individu ditahan ingkar PKP
Oleh NUR HUDA MUSA

14 Disember 2020, 10:09 pm
PETALING JAYA – Polis Diraja Malaysia (PDRM) semalam menahan seramai 360 individu atas kesalahan ingkar arahan Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu seramai 340 individu telah dikompaun manakala 20 individu pula direman.
“Antara kesalahan ingkar arahan PKP termasuk gagal mematuhi arahan penjarakan fizikal (186); gagal menyediakan peralatan merekod butiran pelanggan (100), tidak memakai pelitup muka (47), aktiviti pusat hiburan (10), dan lain-lain (17),” katanya dalam satu kenyataan di sini hari ini.
Dalam pada itu katanya, Operasi Benteng yang melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) turut berjaya menahan 23 pendatang asing tanpa izin serta merampas lima kenderaan darat dan sebuah bot/ kapal.
“Anggota penguatkuasa juga telah membuat pemeriksaan di lapan tapak binaan di seluruh Malaysia semalam. Daripada jumlah itu, tujuh tapak binaan mematuhi prosedur operasi standard (SOP) yang telah ditetapkan manakala satu tapak binaan tidak beroperasi.
“Selain itu, pemantauan Kementerian Perdagangan Dalam Negeri dan Hal Ehwal Pengguna (KPDNHEP) ke atas 11 jenis bekalan barangan di 614 premis perniagaan termasuk peruncit (430), pemborong (152) dan pengilang (32) juga mendapati bekalan barangan keperluan mencukupi dan mampu menampung keperluan dalam negara yang berterusan dan mudah diperolehi,” jelasnya. – K! ONLINE


United, Arsenal jumpa lawan sukar
Oleh KOSMO!

14 Disember 2020, 9:45 pm
NYON, Switzerland – Manchester United berdepan laluan getir pada pusingan 32 pasukan terbaik Liga Europa apabila diundi bertemu pendahulu La Liga, Real Sociedad.
Bagaimanapun, United yang berada dalam situasi tidak menentu ketika ini dilihat masih memiliki peluang seimbang untuk melayakkan diri ke peringkat seterusnya.
Pengurus United, Ole Gunnar Solskjaer pastinya memiliki ramuan terbaik bagi menebus kekecewaan tersingkir daripada melayakkan diri ke peringkat kalah mati saingan Liga Juara-Juara sebelum ini.
Sementara itu, satu lagi wakil Liga Perdana Inggeris (EPL), Arsenal turut berdepan laluan berliku apabila diundi bertemu gergasi Liga Portugal, Benfica.
KEPUTUSAN undian peringkat kalah mati pusingan 32 terbaik Liga Europa. – AFP
Undian tersebut pastinya meletakkan skuad bimbingan Mikel Arteta itu berada dalam keadaan yang cukup tekanan, lebih-lebih lagi apabila mereka kini menghuni tangga ke-15 EPL.
Sebagai rekod, Sevilla merupakan juara bertahan Liga Europa selepas menewaskan Inter Milan 3-2 pada perlawanan akhir musim lalu. – AGENSI


Lelaki ditahan bersama 4.47 juta rokok seludup
Oleh NUR HUDA MUSA

14 Disember 2020, 8:44 pm
PETALING JAYA – Seorang lelaki ditahan bersama 4.47 juta batang rokok putih seludup dalam satu operasi yang dilancarkan oleh cawangan perisikan dan siasatan khas, Pasukan Gerakan Khas Jabatan Keselamatan dalam Negeri dan Ketenteraman Awam (JKDNKA), Bukit Aman di Kulim, Kedah semalam.
Timbalan Pengarah (Gerakan) JKDNKA, Datuk Azri Ahmad berkata, lelaki tersebut ditahan selepas pihak polis menerima maklumat dari orang awam mengenai satu sindiket pengedaran rokok seludup yang bergiat aktif di sekitar kawasan utara semenanjung Malaysia.
“Pemeriksaan ke atas sebuah lori 10 tan bonded jenis Hino yang dipandu oleh seorang lelaki warga tempatan berusia 33 tahun itu menemui empat buah tangki air yang diisi dengan rokok seludup jenama John-Blend dan John Jgi.
“Polis kemudian bertindak merampas rokok-rokok tersebut beserta lori dan keempat-empat buah tangki Intermediate Bulk Containers (IBC) Water Tank. Keseluruhan rampasan dianggarkan bernilai RM3.5 juta,” katanya dalam satu kenyataan di sini hari ini.
Katanya, suspek telah ditahan reman di Ibu Pejabat Polis Daerah Kulim selama empat hari mulai 14 hingga 17 Disember 2020 di bawah Seksyen 117 Kanun Prosedur Jenayah untuk siasatan lanjut.
“Kes disiasat di bawah Seksyen 135(1)(e) Akta Kastam 1967,” tegasnya. – K! ONLINE


Penyelidik UniSZA rakam imej meteor Gemini
Oleh MOHD AZLI ADLAN

14 Disember 2020, 9:49 pm
SETIU – Kumpulan Penyelidik Institut Penyelidikan Alam Sekitar Pantai Timur (ESERI) berjaya merakam imej fenomena jaluran hujan meteor Gemini di Balai Cerap Universiti Sultan Zainal Abidin (UniSZA), Merang di sini.
Penyelidik UniSZA, Prof. Roslan Omar berkata, aktiviti mencerap fenomena itu dilakukan dari pukul 9.30 malam semalam hingga 3.30 pagi, hari ini.
Beliau berkata, dua imej jaluran hujan meteor Gemini itu dapat dirakam dengan jelas oleh pelajar Sarjana, Najmudin Zulkeflee pada pukul 10.30 malam semalam dan 1.57 pagi tadi.
“Kita bernasib baik kerana inilah imej jaluran hujan meteor Gemini paling cantik dan jelas pernah dirakam di Balai Cerap UniSZA.
“Biasanya, ia sukar kelihatan di kawasan Pantai Timur atas faktor cuaca dan awal tebal pada musim tengkujuh ini ,” katanya kepada Kosmo! di sini semalam.
Roslan berkata, pencemaran cahaya, kegeloraan atmosfera dan kelembapan udara boleh menjejaskan hasil astrofotografi yang dicerap.

Jelas beliau, selain faktor cuaca baik, lokasi Balai Cerap UniSZA yang jauh daripada pencemaran cahaya dan berada di kawasan tinggi memainkan peranan terhadap kejayaan merakam imej
jaluran hujan meteor Gemini tersebut.
Roslan memberitahu, fenomena tersebut berlaku apabila kedudukan buruj Gemini berada di kedudukan lebih tinggi.
Jelasnya, meteor yang kelihatan pada setiap Disember itu merupakan satu-satunya fenomena astronomi boleh dilihat dengan mata kasar tanpa bantuan sebarang alat bergantung kepada cahaya bulan. – K! ONLINE


Pengawal keselamatan alami komplikasi akibat jangkitan
Oleh SITI A'ISYAH SUKAIMI

14 Disember 2020, 9:39 pm
PUTRAJAYA – Pengawal keselamatan kilang Top Glove yang meninggal dunia akibat Covid-19 pada Sabtu lalu mengalami komplikasi paru-paru akibat jangkitan virus tersebut.
Ketua Pengarah Kesihatan, Tan Sri Dr. Noor Hisham Abdullah berkata, lelaki warga Nepal berusia 29 tahun itu mendapat jangkitan bergejala susulan Covid-19 serta dimasukkan ke hospital.
“Memang benar ada kematian membabitkan pengawal keselamatan dari Nepal. Dia dimasukkan ke hospital pada peringkat lewat iaitu empat atau lima dan dimasukkan ke Unit Rawatan Rapi.
“Lelaki tersebut diberikan rawatan sebaik mungkin tetapi meninggal dunia disebabkan komplikasi paru-paru daripada jangkitan Covid-19,” katanya pada sidang akhbar maya di Facebook Kementerian Kesihatan (KKM) di sini hari ini.
Kes kematian membabitkan lelaki tersebut dimaklumkan dalam kenyataan akhbar kelmarin dan dia meninggal dunia di Hospital Sungai Buloh.
Menerusi laporan sebuah portal, pengawal keselamatan tersebut dikenali sebagai Yam Narayan Chaudhary bekerja di kilang syarikat itu di Meru, Klang dimasukkan ke hospital pada 21 November.

Laporan itu menyebut, Yam menjalani rawatan selama kira-kira tiga minggu sebelum meninggal dunia pada Sabtu lalu.
Dia dipercayai bekerja sebagai pengawal keselamatan selama dua tahun menerusi sebuah syarikat keselamatan. – K! ONLINE


PKPD dua lokaliti di Lahad Datu dilanjutkan, satu tamat
Oleh NUR HUDA MUSA

14 Disember 2020, 7:36 pm
PETALING JAYA – Kerajaan hari ini memutuskan untuk melanjutkan Perintah Kawalan Pergerakan Diperketatkan (PKPD) di Kampung Desa Bajau dan Kampung Dasar Baru, Lahad Datu, Sabah selama 14 hari lagi bermula 16 Disember 2020 sehingga 29 Disember 2020.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan masih terdapat baki sampel saringan yang menunggu keputusan.
“Sehingga kini, KKM telah melaksanakan 1,439 ujian saringan dan sebanyak 238 kes kumulatif Covid-19 telah direkodkan di kedua-dua lokaliti ini.
“KKM mengesahkan masih terdapat sebanyak 1,160 yang menunggu keputusan dan risiko untuk berlaku penularan Covid-19 dalam kalangan penduduk berikutan kes aktif yang tinggi,” katanya dalam satu kenyataan di sini hari ini.
Dalam pada itu katanya, atas nasihat KKM, sidang khas hari ini memutuskan untuk menamatkan PKPD di Pusat Tahanan Sementara (PTS) Sibuga, Sandakan pada 15 Disember seperti yang telah dijadualkan.
“Sehingga 11 Disember 2020, KKM telah melaksanakan 1,062 ujian saringan dan sebanyak 217 kes kumulatif Covid-19 telah direkodkan.

“Bagaimanapun, sehingga kini hanya tinggal baki 29 kes aktif positif Covid-19 yang melibatkan tahanan dan kakitangan di pusat tahanan ini yang sedang dirawat,” katanya dalam satu kenyataan di sini hari ini. – K! ONLINE


PKPD asrama Top Glove ditamatkan
Oleh NUR HUDA MUSA

14 Disember 2020, 7:22 pm
PETALING JAYA – Perintah Kawalan Pergerakan Diperketatkan (PKPD) di Asrama Top Glove, Klang, Selangor ditamatkan hari ini.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mendapati terdapat trend penurunan kes positif yang dilaporkan dan tiada lagi sampel saringan yang menunggu keputusan.
“KKM telah melaksanakan sebanyak 5,805 saringan dan jumlah kumulatif kes positif adalah sebanyak 4,305 kes di asrama lelaki di Jalan Abadi 1A/KU8, asrama wanita di Jalan Abadi 1A/KU8 dan Jalan Abadi 10A/KU8.
“Sehingga kini, semua kes negatif juga telah menjalani Perintah Pengawasan dan Pemerhatian Di Rumah
(HSO) selama dua kali tempoh inkubasi Covid-19,” katanya dalam kenyataan di sini hari ini.
Katanya, sehingga kini, daripada 28 kilang yang telah ditutup, 14 kilang telah dibenarkan beroperasi semula selepas semua pekerja disaring dan kilang telah disanitasi, manakala baki 14 kilang lagi akan dibuka secara berperingkat.
“Pihak pengurusan Top Glove juga diarahkan untuk mematuhi arahan berkaitan pengurusan wabak Covid-19 di kalangan pekerja selepas penamatan PKPD ini,” jelasnya. – K! ONLINE


Bekas pengurus Liverpool meninggal dunia
Oleh KOSMO!

14 Disember 2020, 9:52 pm
LIVERPOOL – Bekas pengurus Liverpool, Gerard Houllier disahkan meninggal dunia pada usia 73 tahun sebentar tadi.
Pengendali kelahiran Perancis itu membimbing The Reds dari 1998 hingga 2004 dan berjaya membawa pasukan tersebut memenangi lima kejuaraan utama termasuk Piala FA, Piala Liga serta Piala UEFA.
Sebelum menyertai Liverpool, Houllier mengemudi Lens, Paris Saint-Germain (PSG) dan skuad kebangsaan Perancis.
Selepas meninggalkan Liverpool, beliau membimbing Olympique Lyon memenangi dua kejuaraan Liga Perancis sebelum kembali ke England untuk melatih Aston Villa.
Bagaimanapun, Houllier yang menyertai Villa pada 2010 terpaksa meninggalkan pasukan tersebut setahun kemudian selepas berdepan masalah jantung.
Liverpool dan Villa menyatakan rasa sedih atas kematian bekas pengurus mereka itu menerusi kenyataan rasmi yang dikeluarkan kelab masing-masing.

“Kami sangat sedih dan akan berkabung atas pemergian pengurus yang pernah membawa pasukan ini memenangi gelaran trebel. Takziah diucapkan kepada keluarga Houllier,” ujar Liverpool menerusi satu kenyataan rasmi. – AGENSI


15,346 rakyat Malaysia di Singapura diberhentikan kerja
Oleh NOR IDAYU BOSRO

14 Disember 2020, 9:43 pm
PUTRAJAYA – Kira-kira 15,346 rakyat Malaysia di Singapura telah diberhentikan kerja berdasarkan statistik yang diterima Kementerian Sumber Manusia (KSM) setakat ini.
Menteri Sumber Manusia, Datuk Seri M. Saravanan berkata, data itu berpandukan kepada rekod keluar yang diperoleh daripada pihak Singapura.
Beliau berkata, dia telah mengarahkan Pasukan Petugas Khas yang dipengerusikan oleh Ketua Setiausaha KSM untuk membangunkan pangkalan data yang komprehensif mengenai pekerja Malaysia di republik itu.
“Ini merupakan salah satu inisiatif yang bertujuan memantau perkembangan individu yang diberhentikan kerja di Singapura.
“Melalui data tersebut KSM boleh merangka pelan tindakan selanjutnya bagi membantu golongan berkenaan terutamanya dalam hal penempatan pekerjaan,” katanya dalam satu kenyataan di sini hari ini.
Sementara itu, Saravanan menggesa semua rakyat Malaysia yang kehilangan pekerjaan di Singapura untuk hadir ke mana-mana pejabat Pertubuhan Keselamatan Sosial (Perkeso) bagi mendapatkan bantuan carian pekerjaan melalui MYFutureJobs iaitu Portal Pekerjaan Negara.

Menurutnya, kira-kira lima peratus atau hanya 802 rakyat Malaysia yang diberhentikan kerja di Singapura telah berdaftar dengan portal MYFutureJobs setakat 7 Disember lalu.
“Daripada jumlah tersebut, seramai 195 orang telah berjaya kembali bekerja,” katanya.
Beliau berkata, pihaknya berharap menerusi inisiatif itu, kerajaan dapat membantu rakyat Malaysia di Singapura yang terkesan untuk bekerja semula dan boleh terus menyara kehidupan diri dan keluarga.
“Mereka seterusnya dapat menyumbang kepada pasaran buruh Malaysia dan membantu meningkatkan produktiviti negara,” katanya.
Dalam pada itu, beliau berkata, KSM menerusi Perkeso menganjurkan Karnival PenjanaKerjaya Johor
2020 khas untuk semua rakyat Malaysia yang telah diberhentikan kerja di Singapura bermula hari ini sehingga 16 Disember ini.
Katanya, karnival secara dalam talian itu adalah antara inisiatif-inisiatif yang dilaksanakan KSM dalam
membantu individu-individu yang terkesan akibat pandemik Covid-19.
“Sebanyak 30 majikan menyertai karnival ini dengan lebih 1500 jawatan kosong ditawarkan.
“Justeru, saya menggesa semua rakyat Malaysia yang diberhentikan kerja di Singapura untuk menyertai karnival ini melalui link pendaftaran https://bit.ly/IVJohorDis2020,” katanya.
Sebarang pertanyaan lanjut boleh menghubungi Careline PERKESO, 1-300-22-8000 atau 03-80915300. –  K! ONLINE


Aksem rampas 10,540kg minyak masak bersubsidi
Oleh NUR NAZLINA NADZARI

14 Disember 2020, 7:16 pm
PADANG BESAR – Cubaan lima lelaki warga Thailand untuk menyeludup minyak masak bersubsidi ke negara jiran berjaya dipatahkan Agensi Kawalan Sempadan Malaysia (Aksem) di sini hari ini.
Rampasan 10,540 kilogram (kg) minyak masak itu dilakukan berhampiran Kompleks Imigresen, Kastam, Kuarantin dan Keselamatan (ICQS) Padang Besar kira-kira pukul 11.30 pagi.
Kesemua peket minyak masak itu disembunyikan di belakang barangan makanan lain di dalam lima buah pikap jenis Toyota Hilux.
Komander Aksem Perlis, Deputi Superintendan Rodzi Abu Hassan berkata, pihaknya memintas lima pikap yang membawa minyak masak tersebut selepas mereka melepasi ICQS Padang Besar.
Katanya, minyak masak berkenaan disembunyikan di belakang barangan makanan seperti serbuk kunyit, minuman, tepung, mi segera dan sebagainya.
“Sebanyak 620 kotak minyak masak yang bernilai RM26,350 dirampas.

“Kita turut merampas lima pikap terlibat yang menjadikan jumlah keseluruhan rampasan termasuk minyak masak RM451,349,” katanya kepada pemberita di sini hari ini. – K! ONLINE


SLWOT dibuka semula Sabtu ini
Oleh ZAKI SALLEH

14 Disember 2020, 6:40 pm
IPOH – Taman tema air terkenal, Sunway Lost World Of Tambun (SLWOT) di sini dibuka semula sepenuhnya kepada pengunjung bermula Sabtu ini dengan penambahbaikan beberapa garis panduan sebagai langkah pencegahan.
Pengurus Besar SLWOT, Nurul Nuzairi Mohd. Azahari berkata, selain pematuhan ketat prosedur operasi standard (SOP) ditetapkan kerajaan, pihaknya turut melakukan beberapa tambahan langkah pencegahan.
“Slogan ‘State Of Play’ telah diperkenalkan di LWOT di mana garis panduan yang dilaksanakan menjadikan taman tema tersebut selamat untuk dikunjungi,” katanya dalam satu kenyataan hari ini.
Pengunjung juga boleh menempah serta membeli tiket secara online di laman web rasmi SLWOT di samping menikmati rebat istimewa sehingga 40 peratus bagi penempahan bilik di laman www.sunwaylostworldoftmbun.com.
Taman tema ini ditutup buat sementara sebagai langkah keselamatan pada Oktober lalu selepas seorang daripada pengunjungnya disyaki dijangkiti Covid-19. – K! ONLINE


PH tolak Belanjawan 2021 esok
14 Disember 2020, 6:52 pm
PETALING JAYA- Pakatan Harapan (PH) menggesa semua Ahli Parlimen untuk menolak Rang Undang-Undang Perbekalan 2021 semasa bacaan kali ketiga di Parlimen esok.
Katanya, Belanjawan 2021 dilihat tidak menepati objektif dan matlamat untuk memerangi Covid-19, membantu rakyat, dan menghidupkan semula ekonomi.
“Rakyat Malaysia sedia maklum bahawa apa yang diumum Menteri Kewangan sama ada sewaktu pengumuman atau penggulungan Belanjawan 2021 mahupun dalam siri kenyataan media tidak memenuhi apa yang dipohon dan diharapkan ramai Ahli-Ahli Parlimen malah juga rakyat amnya.
“Ini termasuklah isu Kumpulan Wang Simpanan Pekerja (KWSP), isu moratorium pinjaman bank, isu bantuan kepada petugas barisan hadapan dan yang terkesan akibat pandemik Covid-19, isu pendidikan anak-anak kita, pendapatan yang berkurangan, pekerjaan yang hilang, kos sara hidup yang makin meningkat dan banyak lagi,” katanya dalam satu kenyataan yang dikeluarkan Setiausaha Agung parti-parti komponen PH.
Justeru, PH menggesa Ahli Parlimen tidak kira blok kerajaan atau pembangkang untuk menolak Belanjawan 2021 esok.
PH sebelum ini telah menyatakan akan membahaskan Belanjawan 2021 di peringkat dasar dan jawatankuasa, sebelum membuat undian belah bahagi pada bacaan kali ketiga yang dijadualkan pada esok. -K! ONLINE


1,371 kes baharu, empat kematian dicatat
Oleh SITI A'ISYAH SUKAIMI

14 Disember 2020, 6:42 pm
PUTRAJAYA – Sebanyak 1,371 kes dilaporkan hari ini menjadikan jumlah kes positif Covid-19 di seluruh negara sebanyak 84,846 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, hanya satu kes import yang mendapat jangkitan dari luar negara manakala selebihnya adalah penularan tempatan.
“Selain itu, terdapat 1,204 kes sembuh hari ini dan jumlah kumulatif kes sembuh daripada Covid sebanyak 70,597 kes.
“Terdapat empat lagi kematian baharu menjadikan jumlah kes kematian Covid-19 di Malaysia sebanyak 419 kes,” katanya pada sidang akhbar secara maya ditayangkan pada Facebook Kementerian Kesihatan di sini hari ini.
Ujarnya, terdapat 114 kes positif sedang dirawat di Unit Rawatan Rapi dengan 62 kes memerlukan bantuan pernafasan. – K! ONLINE


Ketukan misteri terhenti selepas penduduk buat rondaan malam
Oleh KHAIRUL MOHD. ALI

14 Disember 2020, 6:49 pm
JOHOR BAHRU – Penduduk di Kampung Melayu Majidee di sini kini boleh menarik nafas lega selepas gangguan ketukan misteri di beberapa rumah kawasan berkenaan terhenti sejak dua hari lalu.
Ketua Kampung Melayu Majidee, Md. Saleh Tukiran, 40, berkata, kejadian itu terhenti setelah penduduk membuat rondaan pada malam hari untuk mengetahui ‘siapa’ yang mengganggu mereka.
Ujarnya, pihaknya juga telah memaklumkan gangguan itu kepada polis setelah ia tular di media sosial baru-baru ini.
“Rondaan yang dilakukan penduduk kampung masih diteruskan sehingga kini dengan bantuan daripada anggota polis dan Pejabat Daerah.
“Kita masih belum tahu punca sebenar kejadian ini sama ada manusia atau membabitkan unsur mistik.
“Jika ianya berkaitan sihir atau gangguan makhluk halus sukar nak dijelaskan,” katanya kepada pemberita ketika ditemui, di sini hari ini.

Baru-baru ini dua kediaman di Jalan Berkat di kampung berkenaan mendakwa diganggu ketukan misteri itu berlaku pada Jumaat dan Sabtu lalu.
Mereka mendakwa gangguan tersebut berlaku antara pukul 12.30 tengah malam hingga 3.30 pagi dan berlaku di pintu depan dan belakang rumah selain turut kedengaran seolah-olah orang mengilai.
Selain Kampung Melayu Majidee, penduduk di Taman Serimbun, Iskandar Puteri turut mendakwa diganggu bunyi ketukan pintu sebelum kejadian itu dimaklumkan kepada pengawal keselamatan.
Namun, pengawal keselamatan memaklumkan pihaknya tidak melihat kelibat manusia di taman perumahan berpagar itu manakala pemeriksaan rakaman televisyen litar tertutup (CCTV) di rumah pengadu juga tidak mengesan sebarang pergerakan mencurigakan.
Tambah Md. Saleh lagi, walaupun gangguan itu sudah tidak berlaku namun pihaknya tetap mengambil keputusan untuk terus melakukan rondaan.
“Mustahil gangguan tersebut dilakukan budak-budak nakal di kampung ini kerana sejak pandemik Covid-19, majoriti penduduk sudah tidak keluar rumah pada waktu malam,” ujarnya.
Sehubungan itu, pihaknya juga berharap lebih 30,000 penduduk kampung itu agar kekal bertenang dan tidak panik kerana perkara berkenaan sedang disiasat manakala sebarang masalah boleh dikemukakan kepada pihaknya. – K! ONLINE


Ops Sharp sasar rumah penagih dadah
Oleh TOREK SULONG

14 Disember 2020, 6:59 pm
PASIR PUTEH – Usaha menjejak penagih dadah menerusi operasi Ops Sharp masih dijalankan di daerah ini dalam usaha membendung kes penagihan dadah dalam kalangan anggota komuniti.
Ketua Pegawai Agensi Anti Dadah Kebangsaan (AADK) Daerah Pasir Puteh, Azlina Mohd. Zain berkata, pemeriksaan termasuk saringan air kencing penghuni rumah yang disyaki menagih dadah akan dilaksanakan mengikut prosedur dan peruntukan undang-undang.
“Ini penting untuk memastikan mereka yang terlibat sebagai orang kena pengawasan (OKP) berjaya dicekup kembali sekiranya kembali menagih dadah.
“Penagih baru atau pertama kali ditangkap berpeluang mengikuti proses rawatan dan pemulihan, ” katanya ketika ditemui Kosmo! hari ini.
Azlina berkata, sekiranya terdapat penemuan dadah sebagai barang kes, ia akan diserahkan kepada pihak polis untuk tindakan lanjut di bawah Akta Dadah Berbahaya (ADB) 1952.
Beliau berkata, kebanyakan kes tangkapan penagih di daerah ini banyak melibatkan penggunaan dadah dari jenis pil kuda.

Katanya, terbaharu, AADK Pasir Puteh berjaya menahan lima lelaki berusia 27 hingga 39 tahun selepas saringan air kencing dilakukan dalam serbuan di beberapa rumah berasingan semalamS
“Kita membuat saringan terhadap tujuh lelaki yang disyaki menagih namun dua daripadanya negatif. Lima suspek pula positif dadah Methamphetamin kesan penagihan pil kuda.
“Ops Sharp dilaksanakan tanpa mengira waktu selepas AADK menjalankan risikan dan menerima laporan awam,” katanya.
Beliau berkata, lima kes disiasat di bawah Seksyen 3(1) Akta Penagih Dadah (Rawatan dan Pemulihan) 1983. – K! ONLINE


Covid-19 angkara Illuminati? KJ tak tahu nak jawab apa
14 Disember 2020, 5:52 pm
PETALING JAYA- Menteri Sains, Teknologi dan Inovasi, Khairy Jamaluddin terbuka mati akal apabila menerima beberapa soalan cepu emas mengenai Covid-19 dan vaksin.
Dalam satu ciapan, beliau memaklumkan menerima banyak pertanyaan berkenaan vaksin Covid-19 di Dewan Rakyat mahupun melalui media sosial, namun, satu set soalan yang diterima hari ini membuatkan beliau terpaku.
Beliau berkongsikan paparan tangkap layar emel yang diterima daripada ‘penyelidik bebas’ mengenai vaksin Covid-19.
Emel itu memaparkan beberapa soalan antaranya sama ada kerajaan sedar Covid-19 merupakan sesuatu yang dirancang golongsn Freemason dan Illuminati bagi menguasai dunia melalui New World Order.
“Hari ini saya menerima emel memohon untuk diadakan kunjungan hormat.
“Saya terbuka untuk berjumpa siapa-siapa, tetapi tidak tahu macam mana hendak menjawab soalan,” katanya dalam ciapan tersebut. – K! ONLINE


Pengunjung Terengganu disaran lakukan saringan Covid-19
Oleh NORADILA MAHAMAD

14 Disember 2020, 6:34 pm
KUALA TERENGGANU – Individu yang memasuki Terengganu terutama dari zon merah di seluruh negara disaran agar menjalani saringan Covid-19 di klinik kesihatan terdekat sebaik tiba ke negeri ini.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, saringan Covid-19 berkenaan bukanlah mandatori.
Begitupun, beliau menjelaskan saringan berkenaan amat penting demi keselamatan kontak rapat mereka terutama dalam kalangan ahli keluarga sepanjang berada di negeri ini.
“Risiko atas diri mereka sendiri. Walaupun saringan (Covid-19) ini tidak diwajibkan, fikirlah yang terbaik jika sayangkan keluarga masing-masing.
“Pada masa masa, kita telah memperketatkan prosedur operasi standard (SOP) di tempat awam terutama tumpuan ramai seperti Pasar Kedai Payang di sini,” katanya selepas melancarkan perkhidmatan Rawatan ke Rumah Hospital Pakar Kuala Terengganu (KTSH) di sini hari ini.
Dalam perkembangan sama, Alias menjelaskan penularan pandemik Covid-19 di Terengganu masih terkawal dengan 25 kes aktif telah direkodkan setakat ini.

Jelas beliau, kebanyakan kes tersebut melibatkan kontak rapat yang telah dikuarantin awal.
“Dua kes import pula membabitkan warga emas yang pulang ke Terengganu untuk dijaga oleh adik beradik mereka,” katanya. – K! ONLINE


MR. DOLLAR buka cawangan ke-10 di Sunway Giza
Oleh KOSMO!

14 Disember 2020, 5:50 pm
KUALA LUMPUR – Kedai runcit harga tetap, MR. DOLLAR membuka cawangannya yang ke-10 di Sunway Giza, Petaling Jaya pada 7 Disember lalu untuk menawarkan pelbagai barangan pada harga patut buat komuniti setempat.
Sempena pelancaran tersebut, pelanggan bakal menikmati pelbagai promosi menarik di cawangan baharu itu untuk tempoh tiga hari bermula 18 Disember hingga 20 Disember ini.
Antaranya ialah pemberian minuman percuma, bergambar bersama Santa Claus, bijirin sarapan Milo dan Koko Krunch percuma bagi setiap pembelian minimum RM30, dan acara Beli Apa Saja selama 60 saat untuk setiap pelanggan ke-100 daripada 1,000 orang pelanggan.
Selain itu, setiap cawangan MR. DOLLAR turut menyediakan pelbagai promosi menarik sepanjang Disember ini, seperti Beli 1 Percuma 1, Tawaran Bundle, Hadiah dengan Pembelian, Belanja dan Menang serta banyak lagi.
Andy
Naib Presiden Pemasaran MR D.I.Y. Group, Andy Chin berkata, persepsi biasa bagi kedai konsep harga tetap adalah laluan yang sempit, produk tidak tersusun rapi dan persekitaran kurang selesa.
“Ini menjadikan pengalaman membeli-belah yang tidak menarik hanya untuk mendapatkan barangan berharga rendah dan MR. DOLLAR menepis persepsi negatif ini dengan penyediaan laluan yang luas dan persekitaran berhawa dingin.

“Paling utama, para pelanggan boleh membeli pelbagai jenis rangkaian produk dalam 10 kategori pada harga tetap ‘Always RM2 or RM5’,” katanya menerusi siaran akhbar yang dikeluarkan baru-baru ini.
Menurut Andy selepas pelancaran cawangan pertama MR. DOLLAR di Cheras Ogos lalu, pihaknya menerima banyak maklum balas positif yang seterusnya membawa kepada pertumbuhan pesat dari segi jumlah cawangan.
Maklumat lanjut boleh didapati di laman Facebook @mrdollarmalaysia.


Laksamana Run berjaya kutip dana RM800,300
Oleh FARAHWAHIDA AHMAD

14 Disember 2020, 6:46 pm
JOHOR BAHRU – Lebih 2,600 peserta menyertai larian amal Laksamana Run yang diadakan secara virtual (maya) dianjurkan oleh Yayasan Kanser Tunku Laksamana Johor (YKTLJ) bermula 1 November sehingga 10 Disember lalu.
Majlis Penutupan Laksamana Run yang dirasmikan oleh Tunku Puteri Johor, Tun Aminah Maimunah Iskandariah Sultan Iskandar yang juga merupakan Penaung Diraja Laksamana Run.
Majlis penutup itu diadakan pada 12 Disember lalu di Yayasan Warisan Johor dengan penyerahan cek bernilai RM800,300 oleh Tun Aminah kepada YKLTJ.
Larian tahunan yang bertemakan Virtual Color Run 2020 kali ini tetap mendapat perhatian dan sokongan rakyat Malaysia walaupun diadakan mengikut norma baharu iaitu secara virtual (maya) seperti yang ditetapkan oleh Kementerian Kesihatan Malaysia (KKM) dalam membendung pandemik Covid-19.
Menurut Ketua Pegawai Eksekutif YKTLJ, Mohd Ikmal Izam Zaini, walaupun dilanda dengan pandemik Covid-19 ia bukanlah penghalang bagi seluruh rakyat Malaysia untuk menunjukkan semangat serta sokongan mereka kepada pejuang kanser.
“Walaupun tahun ini Laksamana Run diadakan secara virtual, kita menerima jumlah penyertaan luar biasa bukan sahaja dari Johor, malah dari seluruh negara.

“Laksamana Run berjaya mengumpul dana lebih daripada yang dijangkakan hasil sumbangan daripada penaja- penaja yang setia menyokong usaha ini,”katanya.
Sejak penubuhannya, YKTLJ telah menyalurkan lebih RM8 juta untuk membantu lebih 2,000 pejuang kanser yang sedang mendapatkan rawatan di sekitar Johor.
YKTLJ diinspirasikan oleh Almarhum Tunku Laksamana Johor, Tunku Abdul Jalil.
Sewaktu perjuangan melawan kanser, Almarhum Tunku Abdul Jalil menzahirkan simpatinya terhadap pejuang- pejuang kanser yang terbeban dengan kos rawatan tinggi yang perlu mereka tanggung.
Baginda menyatakan ideanya untuk membantu pejuang kanser kepada ayahandanya, Sultan Johor, Sultan Ibrahim Sultan Iskandar.
Atas sokongan penuh seluruh kerabat Diraja Johor, Yayasan Kanser Tunku Laksamana Johor ditubuhkan pada 26 Jun 2015. – K! ONLINE


Suami rentung, isteri maut
Oleh ASLIZA MUSA

14 Disember 2020, 5:38 pm
TANJUNG MALIM – Pasangan suami isteri maut selepas motosikal ditunggang mereka terlibat dalam kemalangan dengan sebuah kereta di Kilometer 363.9, Lebuh Raya Utara-Selatan arah selatan di sini hari ini.
Dalam kejadian pada pukul 1 petang itu, mangsa, Mohamad Nazrul Ismail, 41, rentung di lokasi kejadian manakala isterinya, Norwahidah Ahmad, 34, pula meninggal dunia ketika dalam perjalanan ke Hospital Slim River.
Ketua Polis Daerah Muallim, Superintendan Sulizmie Affendy Sulaiman berkata, kemalangan itu melibatkan motosikal jenis Yamaha XMax ditunggang mangsa dengan sebuah kereta jenis Toyota Altis.
Katanya, siasatan mendapati kemalangan berlaku apabila kereta yang dipandu lelaki berusia 40 tahun dari arah utara ke Johor itu hilang kawalan dan terbabas ke lorong kanan.
“Kereta itu terlanggar besi pembahagi tengah dan menyebabkan kenderaan tersebut melintang di tengah jalan.
“Dalam masa sama, motosikal mangsa tidak sempat mengelak dan terlanggar pintu belakang kiri kereta tersebut sebelum kedua-dua kereta dan motosikal itu terbakar,” katanya di sini hari ini.

Menurut beliau, kedua-dua mangsa cedera parah namun penunggang motosikal disahkan rentung dan maut di tempat kejadian manakala isterinya meninggal dunia dalam perjanalan ke hospital.
Katanya, mayat kedua-dua mangsa dihantar ke Hospital Slim River untuk bedah siasat bagi mengetahui punca kematian.
“Siasatan lanjut dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE


Keputusan cabar peruntukan undang-undang Syariah ditangguh
Oleh KOSMO!

14 Disember 2020, 4:41 pm
Oleh NORLIZAH ABAS
PUTRAJAYA – Mahkamah Persekutuan di sini hari ini menangguhkan keputusan permohonan seorang lelaki yang mencabar keperlembagaan peruntukan dalam undang-undang Syariah Selangor yang digunakan untuk mendakwanya atas tuduhan cuba melakukan seks luar tabii dengan seorang lelaki lain.
Ketua Hakim Negara, Tun Tengku Maimun Tuan Mat yang mengetuai panel sembilan hakim bersidang menetapkan keputusan pada satu tarikh lain yang akan dimaklumkan selepas mendengar penghujahan pihak pempetisyen dan responden.
Tun Tengku Maimun bersidang bersama-sama Presiden Mahkamah Rayuan, Tan Sri Rohana Yusuf, Hakim Besar Malaya, Tan Sri Azahar Mohamed dan Hakim Besar Sabah dan Sarawak, Datuk Abang Iskandar Abang Hashim.
Turut bersidang, Hakim-Hakim Mahkamah Persekutuan iaitu Datuk Seri Mohd. Zawawi Salleh, Datuk P. Nallini, Datuk Vernon Ong Lam Kiat, Datuk Zabariah Mohd. Yusof, Datuk Seri Hasnah Mohammed Hashim.
Pada 28 November tahun lalu, lelaki berusia 35 tahun itu memfailkan usul untuk mencabar peruntukan Seksyen 28 Enakmen Kesalahan-Kesalahan Jenayah Syariah (Selangor) 1995 yang digunakan untuk mendakwanya.

Pempetisyen mendakwa Seksyen 28 iaitu melibatkan kesalahan seks luar tabii tersenarai dalam Senarai Persekutuan iaitu di bawah Seksyen 377B Kanun Keseksaan.
Beliau mendakwa Undang-Undang Tubuh Kerajaan Negeri Selangor telah melangkaui Senarai Persekutuan dengan penggubalanan undang-undang yang sudah tersenarai dalam
senarai itu.
Lelaki itu memohon agar mahkamah tertinggi negara mengisytiharkan Seksyen 28 sebagai tidak sah kerana Dewan Undangan Negeri Selangor tiada bidang kuasa meluluskan peruntukan tersebut.
Pada 21 Ogos tahun lalu, Ketua Pendakwa Syarie memutuskan untuk mengemukakan pertuduhan terhadapnya di bawah Seksyen 28 di Mahkamah Tinggi Syariah Selangor.
Pemohon mengaku tidak bersalah selepas dituduh cuba melakukan persetubuhan luar tabii dengan lelaki lain di dalam sebuah rumah di negeri itu pada 9 November 2018. Perbicaraan ditangguhkan sementara menunggu keputusan permohonannya di Mahkamah Persekutuan.
Sebelum itu, peguam Datuk Malik Imtiaz Sarwar yang mewakili pempetisyen berhujah agar panel itu menentukan sejauh mana Badan Perundangan Negeri Selangor mempunyai kuasa menggubal undang-undang jenayah Islam kerana syarat penting adalah negeri tidak boleh menggubal undang-undang yang terdapat dalam Senarai Persekutuan.
Bagaimanpun, Penasihat Undang-Undang Negeri Selangor, Datuk Salim Soib berhujah, pempetisyen boleh didakwa di bawah Seksyen 28 kerana peruntukan itu sah dan hanya terpakai kepada umat Islam di Selangor iaitu kesalahan yang berkaitan perlanggaran hukum syarak.
Beliau berhujah, Seksyen 28 yang meliputi kesalahan seks luar tabii lebih luas intepretasinya berbanding Seksyen 377.
Sementara itu, peguam Halimatunsa’diah Abu Ahmad bagi pihak Majlis Agama Islam Selangor (MAIS) dan Abdul Rahim Sinwan yang mewakili Majlis Agama Islam Wilayah Persekutuan (MAIWP) sependapat dengan hujah kerajaan negeri. K!ONLINE


Pekerja positif Covid-19, hotel ditutup
Oleh KOSMO!

14 Disember 2020, 5:32 pm
Oleh MOHD. SHAHRULANOOR ISHAK
KUANTAN – Hotel Zenith di sini hari ini menutup operasi harian untuk tempoh sementara selepas salah seorang pekerjanya disahkan positif Covid-19.
Pengurusan hotel tersebut menerusi kenyataan di laman sesawangnya berkata, pekerja berkenaan kini dirawat di hospital selepas mengalami gangguan pernafasan.
Menurut kenyataan itu lagi, kakitangan berkenaan bagaimanapun tidak melakukan kontak rapat bersama pekerja-pekerja lain di premis tersebut sebelum disahkan positif.
“Pihak hotel sedang bekerjasama dengan Jabatan Kesihatan untuk melakukan langkah seterusnya bagi mengawal risiko jangkitan serta langkah pembasmian kuman.
“Dengan itu, pihak kami mengumumkan penutupan sementara premis hotel ini bagi membolehkan langkah-langkah tersebut dilaksanakan,” ujar kenyataan itu.

Sehubungan itu, orang ramai yang mempunyai urusan di hotel tersebut boleh menghubungi Pengarah Operasi, Eddie Sani melalui talian 09-565 9595 untuk keterangan lanjut. – K! ONLINE


Jangan ghairah balik kampung
Oleh AIMUNI TUAN LAH

14 Disember 2020, 5:16 pm
GUA MUSANG – Warga kota dinasihatkan supaya jangan terlalu ghairah pulang menemui ahli keluarga sehingga membawa jangkitan Covid-19 ke kampung.
Ketua Polis Kelantan, Deputi Komisioner Datuk Shafien Mamat berkata, individu yang berada di zon merah atau dikenakan Perintah Kawalan Pergerakan Bersyarat (PKPB) yang pulang ke kampung berupaya memberi risiko kepada warga emas, ibu bapa dan ahli keluarga lain.
Katanya, mereka juga diseru supaya tidak menyembunyikan fakta diri sekiranya didapati tidak sihat.
“Saya mahu tekankan supaya kita jangan ambil kesempatan apabila tidak ada lagi batasan sempadan, negeri dan daerah.
“Semua berlumba-lumba mahu balik, tapi kita kena ingat apabila diri rasa tidak sihat dan bergejala, perlu dapatkan rawatan terlebih dahulu sehingga sembuh,” katanya.
Menurut Shafien, dia juga berharap agar warga kota yang sudah balik ke negeri ini supaya menjaga prosedur operasi standard (SOP) terutamanya di premis makanan, pusat membeli belah dan tempat awam.

Katanya, ketika ini, penguatkuasaan oleh pelbagai agensi masih diteruskan.
“Jangan pulang ke kelantan dan melakukan perkara yang tidak tentu hala. Tindakan masih boleh diambil.
“Jadi, gunakan peluang yang diberikan oleh kerajaan ini dengan sebaik mungkin dan jangan buat perkara yang memudaratkan orang sekitar kita,” katanya.
Beliau berkata kepada pemberita selepas Majlis Serah Terima Tugas Ketua Polis Daerah Gua Musang, di Ibu Pejabat Daerah (IPD) Polis di sini hari ini.
Pada majlis tersebut, beliau menyaksikan Penyerahan tugas Ketua Polis Daerah, Superintendan Mohd. Taufik Maidin kepada pemangkunya, Timbalan Ketua Polis Daerah, Deputi Superintendan Sik Choon Foo.
Mohd. Taufik dilantik bertugas sebagai Ketua Polis Daerah Gua Musang selama tiga tahun bertukar ke negeri Kedah sebagai Ketua Jabatan Siasatan Jenayah Narkotik memangku pangkat Asisten Komisioner berkuatkuasa 28 Disember ini.
Menurut Shafien, dia menghargai komitmen Mohd. Taufik Maidin sebagai Ketua Polis Daerah apabila dapat membasmi kes jenayah sehingga statistik kes menurun untuk tempoh tiga tahun ini.


Tiada pesakit positif ditempatkan di First World, saringan dilakukan Jabatan Kesihatan
Oleh KOSMO!

14 Disember 2020, 5:12 pm
BENTONG – Majlis Keselamatan Negara (MKN) menafikan dakwaan yang tular dalam media sosial menyatakan individu positif Covid-19 diletakkan di Hotel First World di Genting Highlands.
Pengarah MKN negeri, Mohd Zairasyahli Shah Zakaria berkata, berita berkenaan tidak benar sama sekali malah ujian saringan dilakukan oleh Jabatan Kesihatan, bukannya pihak Genting.
“Mana-mana individu yang disahkan positif dibawa ke pusat kuarantin dan rawatan ditetapkan manakala yang tidak positif diletakkan di Hotel First World.
“Jadi timbul isu seperti yang ditularkan di media sosial pada masa ini yang menyatakan individu positif diletakkan di Hotel First World,”katanya di sini, hari ini.
Hari ini tular dalam media sosial mendakwa saringan kes Covid-19 di Genting Highlands dilakukan pihak swasta dan diletakkan di Hotel First World.
Susulan itu juga dakwaan yang tular menyatakan pihak polis telah bertindak naik ke kawasan berkenaan hari ini.

Dalam pada itu, Mohd Zairasyahli berkata, pihak polis telah lama berada di kawasan berkenaan bagi mengawal susulan penularan kes Covid-19.
Katanya, kawalan ketat dilakukan selepas beberapa kawasan di Genting Highlands dilaksanakan Perintah Kawalan Pergerakan Diperketat (PKPD).-K! ONLINE


Saya akan jadi PM esok kalau semua sokong
14 Disember 2020, 5:10 pm
KUALA LUMPUR- Bekas Perdana Menteri Tun Dr. Mahathir Mohamad secara berjenaka berkata beliau akan menjadi Perdana Menteri esok sekiranya semua orang (Ahli Parlimen) menyokongnya.
Beliau berkata demikian ketika ditanya mengenai pembentukan kerajaan baharu sekiranya kerajaan tewas pengundian dalam bacaan kali ketiga Bajet 2021 di Parlimen esok.
Bagaimanapun, Ahli Parlimen Langkawi itu berkata, ia terpulang kepada Ahli-Ahli Parlimen untuk menentukan siapa bakal menjawat jawatan Perdana Menteri.
Terdahulu, beliau mengadakan sidang akhbar bersama Ahli Parlimen Gua Musang, Tengku Razaleigh Hamzah di Yayasan Al-Bukhary di sini hari ini bagi mengumumkan kerjasama antara kedua-duanya selain menyeru Ahli-Ahli Parlimen untuk membentuk jajaran baharu politik negara. – K! ONLINE


Nelayan Kijal terima bantuan EPIC
Oleh NIK NUR IZZATUL HAZWANI NIK ADNAN

14 Disember 2020, 5:13 pm
KEMAMAN – Seramai 100 nelayan sekitar Kijal dekat sini yang tidak dapat turun ke laut akibat musim tengkujuh pada masa ini lega menerima bantuan anak syarikat kerajaan negeri Terengganu, Eastern Pasific Industrial Corporation (EPIC) Berhad.
Mereka masing-masing yang rata-rata terdiri daripada nelayan tradisional menerima bantuan barangan keperluan seperti minyak masak, beras dan gula dan wang tunai RM100.
Salah seorang nelayan, Azman Ibrahim, 51 berkata, dia dan rakan-rakan sudah beberapa minggu turun ke laut untuk mencari rezeki ekoran laut bergelora.
Dia yang berasal dari Kampung Ibai, Kijal dekat sini, bantuan daripada EPIC berkenaaan sangat bererti untuk keluarganya bagi mengharungi kehidupan pada musim tengkujuh dan pandemik Covid-19.
“Wang tunai yang diterima, akan saya simpan untuk digunakan bagi membeli sebahagian persiapan persekolahan tiga anak saya pada tahun depan,” katanya di Dewan Sivik Kijal dekat sini hari ini.
Terdahulu dia ditemui selepas menerima bantuan sempena program EPIC Cakna dan Prihatin daripada Ketua Pegawai Strategik Kumpulan EPIC, Noor Tuah Jaafar.

Sementara itu, Noor Tuah berkata, program EPIC Cakna dan Prihatin tersebut disasarkan kepada golongan nelayan yang kurang berkemampuan dan terjejas pendapatan di Dewan Undangan Negeri (DUN) Kijal. – K! ONLINE


Luah tidak mahu susahkan keluarga sebelum ditemui lemas
Oleh DIYANATUL ATIQAH ZAKARYA

14 Disember 2020, 5:30 pm
MELAKA – Seorang lelaki sempat memberitahu tidak mahu menyusahkan ibu dan adik-beradiknya sebelum ditemukan lemas oleh sepasukan bomba di Sungai Duyong berdekatan Kampung Tambak Sebelong, di sini hari ini.
Mayat Muhammad Sidek Abd. Karim, 29, ditemui kira-kira pukul 1.50 petang tadi dalam keadaan tertiarap dan tersangkut pada pokok bakau oleh pasukan bomba yang melakukan operasi mencari dan menyelamat (SAR) bersama beberapa agensi lain.
Menurut abang mangsa yang hanya ingin dikenali sebagai Khairi berkata, adiknya itu telah keluar dengan menunggang motosikalnya pada pukul 4 pagi tanpa memberitahu hendak ke mana.
“Kami turut keluar untuk mencarinya selepas bimbang dia tidak pulang semula pada pukul 5 pagi.
“Saya keluar meronda sekitar rumah sebelum menemukan motosikal jenis Honda EX5 dinaiki adik berada di atas jambatan berdekatan sungai tersebut,” katanya ketiak ditemui di lokasi di sini hari ini.
Jelasnya, dia yang khuatir adiknya telah terjatuh ke dalam sungai terus melaporkan kejadian kepada pihak berkuasa.

“Kali terakhir saya berjumpa arwah adalah semalam dan dia ada meluahkan kepada ibu kami dengan memberitahu ‘adik tak nak susahkan mak lagi, tak nak susahkan adik-beradik lain’, ” katanya.
Tambah Khairi, Allahyarham merupakan anak keempat daripada lima beradik dan mangsa sedang menjalani rawatan setiap bulan bagi merawat masalah kesihatan mental yang dialaminya.
“Sebelum ini, arwah sihat sahaja namun akibat kemalangan tujuh tahun lalu dan mengalami pendarahan di kepala, kesihatannya terganggu.
Walaupun keadaannya begitu, dia tidak pernah ganggu orang lain dan hanya duduk di rumah serta rajin mengaji al-Quran,” katanya.
Sementara itu, Ketua Zon I Jabatan Bomba dan Penyelamat Malaysia (JBPM) negeri, Penguasa Kanan Bomba II, Mohd. Khairul Nizam Mohamad Anuar berkata, mayat mangsa yang masih lengkap berpakaian ditemukan kira-kira 150 meter dari jambatan berkenaan yang menghala ke arah pintu air Jabatan Pengairan dan Saliran (JPS).
“Operasi SAR diteruskan pada keluasan sekitar 200 meter di bahagian kiri dan kanan jambatan dengan melakukan pencarian di permukaan sungai sebelum operasi penyelaman dilakukan,” katanya.
Ujar beliau, mayat mangsa diserahkan kepada pihak polis untuk tindakan lanjut dan dihantar ke Jabatan Forensik, Hospital Melaka untuk bedah siasat. – K! ONLINE


Tun M, Ku Li gabung tenaga sumbang pengalaman
14 Disember 2020, 4:47 pm
KUALA LUMPUR- Bekas Perdana Menteri, Tun Dr. Mahathir Mohamad mengumumkan akan bekerjasama dengan Ahli Parlimen Gua Musang, Tengku Razaleigh Hamzah bagi menyumbangkan pengalaman mereka dalam bidang politik dan pentadbiran supaya negara Malaysia kembali maju.
Tun Dr. Mahathir berkata, ahli-ahli politik di Malaysia tidak berminat untuk memajukan Malaysia sebaliknya membuang masa bermain politik.
“Kita perlu hidupkan semula dasar majukan negara..bukan untuk diri sendiri, bukan untuk parti, tapi untuk negara,” katanya pada sidang akhbar bersama Tengku Razaleigh Hamzah di Yayasan Al-Bukhary di sini hari ini. -K! ONLINE


Kerajaan mungkin tewas undian bacaan kali ketiga Bajet 2021 esok
14 Disember 2020, 5:08 pm
KUALA LUMPUR – Ada kemungkinan kerajaan tewas dalam undian Bajet 2021 esok di Parlimen ketika bacaan kali ketiga Rang Undang-Undang Perbekalan 2021.
Bekas Perdana Menteri, Tun Dr. Mahathir mendedahkan perkara itu ketika menjelaskan mengenai keperluan mempunyai kerajaan yang berminat untuk memajukan negara.
“Jika kerajaan kalah (undi), saya berharap mereka yang berada dalam Parlimen akan berfikir mengenainya, dan bukannya mengenai diri masing-masing,” katanya pada sidang akhbar bersama Ahli Parlimen Gua Musang, Tengku Razaleigh Hamzah di Yayasan Al-Bukhary di sini hari ini.
Katanya, negara akan memerlukan kerajaan baharu sekiranya kerajaan kalah pengundian esok.
Bagaimanapun, beliau tidak menyebut mengenai jajaran baharu politik sekiranya kerajaan tumbang. -K! ONLINE


Jogho raih gangsa di pentas dunia
Oleh YATIMIN ABDULLAH

14 Disember 2020, 4:08 pm
BACHOK – Seekor lembu baka Limousine dari Kampung Keluat di sini yang digelar Jogho mencipta sejarah apabila meraih pingat gangsa dalam pertandingan Limousine-Champion of The World Category Asia/Africa pada 5 Disember lalu.
Dalam pertandingan tersebut, lembu milik Zulkifli Yaakob, 51, itu berada di belakang pencabar utama iaitu La Rhone Viceroy dari Afrika Selatan dan Flemington Quiet Secret Q8 dari Australia.
Rhone Viceroy di nobat sebagai pemenang pingat emas manakala Flemington Quiet Secret Q8 meraih pingat perak.
Zulkifli menyifatkan kejayaan Jogho merupakan salah satu bentuk pengiktirafan tertinggi buat penternak lembu sado di negara ini khususnya di Bachok.
Anak kelahiran Bachok itu berkata, dia terkejut sejurus dimaklumkan berita mengenai kemenangan Jogho.
Menurutnya, berita itu telah menyebabkan dia tidak putus-putus menerima kunjungan daripada peminat-peminat lembu sado untuk melihat Jogho lebih dekat selain mengetahui selok-belok berkaitan haiwan berkenaan.

“Saya tidak akan lokek untuk berkongsi ilmu lembu sado kepada peminat haiwan berkenaan.
“Tujuan saya, agar industri lembu sado ini terus berkembang kerana ia mempunyai potensi besar pada masa hadapan,” katanya ketika ditemui pemberita hari ini.
Guru Sekolah Kebangsaan (SK) Pak Pura itu memberitahu, dia berharap kejayaan ini menjadi contoh kepada penternak untuk menjadikan lembu sado sebagai industri.
Katanya, dia berterima kasih kepada semua pihak yang telah membantu penyertaan Jogho dalam pertandingan tersebut terutamanya Jabatan Perkhidmatan Veterinar (JPV) Kelantan.
Kosmo 8 November lalu melaporkan, Jogho akan mewakili Asia ke pertandingan yang dijalankan secara online dan dipantau oleh JPV.-K! ONLINE


Dua lelaki samun premis ejen insurans dicekup
Oleh OTHMAN YAHAYA

14 Disember 2020, 4:23 pm
SUNGAI PETANI – Dua lelaki yang diburu polis kerana disyaki terlibat kes samun sebuah premis ejen insurans di Taman Intan di sini pada 2 Disember lalu berjaya ditahan semalam.
Ketua Polis Daerah Kuala Muda, Asisten Komisioner Adzli Abu Shah berkata, sepasukan anggotanya menahan dua suspek berusia 26 dan 27 tahun itu di dua lokasi berasingan di daerah ini pada pukul 4 petang.
“Suspek pertama berusia 27 tahun yang dikenali sebagai Wan Black seorang penganggur ditahan di Bandar Utama di sini bersama sebotol gas pemedih mata dipercayai digunakan untuk menyembur mata mangsa dalam kejadian itu.
“Manakala suspek kedua berumur 26 tahun dan dipanggil Pipit bekerja sebagai kelindan lori ditahan di Batu 2, Jalan Kuala Ketil bersama sebilah pisau berukuran 24 sentimeter disyaki bahan bukti dalam kejadian itu,” katanya di sini hari ini.
Menurut Adzli, semakan rekod mendapati Pipit mempunyai empat kesalahan jenayah lampau, manakala Wan Black satu kes membabitkan samun dan kedua-duanya negatif dadah. – K! ONLINE


IPD Belaga hangus dijilat api
Oleh ALICIA JOHNY KUEH

14 Disember 2020, 3:21 pm
KAPIT – Ibu Pejabat Polis Daerah (IPD) Belaga di sini telah dilaporkan terbakar sekitar pukul 1.19 petang tadi (14 Dis).
Menurut jurucakap Pasukan Gerakan Operasi (PGO) Bomba Sarawak, sejurus menerima panggilan kecemasan, Balai Bomba dan Penyelamat (BBP) Bintulu telah dikerahkan ke lokasi kejadian.
“Perjalanan ke lokasi mengambil masa empat jam dengan menggunakan kenderaan pacuan beroda.
“Untuk tindakan awal, kami telah menghubungi Pasukan Bomba Sukarela (PBS) Belaga untuk respon awal kebakaran tersebut,” katanya dalam laporan awal kes sebentar tadi.
Difahamkan sebahagian besar ibu pejabat tersebut diperbuat daripada kayu.-K! ONLINE


Wang disita milik UMNO Pekan dikembalikan
Oleh NUZULSHAM SHAMSUDDIN

14 Disember 2020, 3:29 pm
KUALA LUMPUR – Wang berjumlah RM700,000 milik UMNO Bahagian Pekan (UMNO Pekan) dan RM188,138.26 milik Parti Rakyat Bersatu Sarawak (SUPP) yang sebelum ini disita Suruhanjaya Pencegahan Rasuah Malaysia (SPRM) telah dikembalikan kepada kedua-dua parti itu.
Perkara itu dimaklumkan Timbalan Pendakwa Raya dari SPRM Abdul Rashid Sulaiman kepada Hakim Mahkamah Tinggi Datuk Ahmad Shahrir Mohd. Salleh semasa prosiding pengurusan kes itu hari ini.
“Pihak bank telah mengembalikan wang berjumlah RM700,000 kepada UMNO Pekan dan wang RM188,138.26 kepada SUPP. Oleh itu, pihak pendakwaan menarik balik permohonan bagi penangguhan pelaksanaan perintah mahkamah sebelum ini yang menolak permohonan kami bagi melucut hak wang UMNO Pekan dan SUPP,” kata Abdul Rashid.
Sebelum ini pihak pendakwaan memfailkan permohonan penangguhan pelaksanaan perintah mahkamah pada Oktober lalu, dengan menamakan UMNO Pekan dan 40 individu lain sebagai responden, termasuk Najib serta anaknya Datuk Mohd Nizar, yang merupakan Ketua Pemuda UMNO Bahagian Pekan.
Sementara permohonan bagi SUPP pula difailkan pada September lalu.
Pada 17 September lalu, SPRM gagal dalam permohonannya untuk melucutkan hak RM700,000 milik UMNO bahagian Pekan yang didakwa mempunyai kaitan dengan skandal 1Malaysia Development Berhad (1MDB).

Ahmad Shahrir membuat keputusan itu selepas mendapati pemohon iaitu SPRM tidak berjaya membuktikan jumlah wang itu dalam akaun UMNO Pekan selaku responden pertama di bawah Seksyen 56.
Seksyen 56 ialah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
Dalam penghakimannya, Ahmad Shahrir antara lain berkata kesemua responden menyatakan jumlah RM700,000 telah digunakan untuk perbelanjaan utiliti, pembelian peralatan dan pembayaran lain untuk UMNO Pekan dan baki dalam akaun UMNO Pekan tidak berasal daripada akaun Najib yang dibekukan.K!ONLINE